Bandun ove nidhumun libey gehlun egeytha ބަންޑުން އޮވެ ނިދުމުން ލިބޭ ގެއްލުން އެނގޭތަ؟ – Ilm Bandun ove nidhumun libey gehlun egeytha\nބަންޑުން އޮވެ ނިދުމަކީ މާތް ﷲ ނުރުއްސަވާކަމެކެވެ. އިމާމް އަޙްމަދާއި އަބޫދާއޫދު ރިވާކުރައްވާފައިވެއެވެ. ޠަޙްފާ ބުން ޤައިސް އަލްޣިފާރީ ވިދާޅުވިއެވެ. ފަތިސް ނަމާދު ވަގުތުވުމުގެ ކުރިން ތިމަންކަލޭގެފާނު މިސްކިތުގައި ބަންޑުން އޮންނެވީމެވެ. އަދި މިހެން އޮއްވާ މީހަކު އައިސް އޭނާގެ ފައިން ތިމަންކަލޭގެފާނު ކުޑަކޮށް ކޮށްޕަވާލައްވަމުން ވިދާޅުވިއެވެ. “މިގޮތަށް އޮށޯވެ އޮތުމަކީ މާތް ﷲ ނުރުއްސަވާ ކަމެކެވެ.” އެހިނދު ތިމަންކަލޭގެފާނު އެއީ ކޮން ބޭފުޅެއްތޯ ބައްލަވާ ލެއްވި އިރު އެއީ މާތް ނަބިއްޔާ ޞައްލަﷲ ޢަލައިހި ވަސައްލަމައެވެ.\nއިބްނު މާޖާ އިބްނު ޠިޚްފަތަލް ޣިފާރީގެ ކިބައިން ރިވާކުރައްވާފައިވެއެވެ. އަބޫ ޛައްރު ވިދާޅުވިއެވެ. ތިމަންކަލޭގެފާނު ބަންޑުން އޮށޯވެ އޮންނަވަނިކޮށް އެތަނުން ރަސޫލާ ޞައްލަﷲ ޢަލައިހި ވަސައްލަމް ވަޑައިގަންނަވަމުން އެކަލޭގެފާނުގެ ފައިންޕުޅުން ތިމަންކަލޭގެފާނުގެ ގައިގާ ޖައްސަވާފައި ޙަދީޘްކުރެއްވިއެވެ. “އޭ ޖުނައިބެވެ. ހަމަކަށަވަރުން މިއީ ނަރަކައިގެ އަހުލުވެރިން އޮންނަ ގޮތެވެ.”\nޞިއްޙި ދިރާސާތައް ދައްކާ ގޮތުގައި ޞިއްޙި ގޮތުން ހަށިގަނޑަށް އެންމެ ފައިދާހުރި ގޮތަކީ ކަނާއަތް ފަރާތުގެ އަރިމައްޗަށް އޮވެ ނިދުމެވެ. ސަބަބަކީ ވާއަތް ފަރާތުގެ ފުއްޕާމޭ ކަނާއަތް ފަރާތުގެ ފުއްޕާމެއަށް ވުރެ ކުޑަވުމެވެ. މިކަމުގެ ސަބަބުން ހިތަށް ކުރާ ބާރު ކުޑަވެގެންދެއެވެ. އަދި މޭ އޮންނާނީ އޭގެ ޖާގައިގާ ހަމަޖެހިފައެވެ. އަދި މީގެ އިތުރުން ބަނޑު އޮންނާނީ “އަރާމު ކުރާ ހާލުގައެވެ.” ސަބަބަކަށް ވެގެންދަނީ ކާނާ ހަޖަމު ކުރުމުގައި ފަސޭހަވެގެން ދިއުމެވެ.\nޢިލްމުވެރިން ވިދާޅުވާ ގޮތުގައި ބަންޑުން އޮވެ ނިދުމަކީ މަކްރޫޙަކަމެކެވެ. އެހެނީ އަބޫދާއުދު ރިވާކުރައްވާފައިވެއެވެ. ޠަޙްފާ ބުން ޤައިސް އަލްޣިފާރީ ވިދާޅުވިއެވެ. ފަތިސް ނަމާދު ވަގުތުވުމުގެ ކުރިން ތިމަންކަލޭގެފާނު މިސްކިތުގައި ބަންޑުން އޮންނެވީމެވެ. އަދި މިހެން އޮއްވާ މީހަކު އައިސް އޭނާގެ ފައިން ތިމަންކަލޭގެފާނު ކުޑަކޮށް ކޮށްޕަވާލައްވަމުން ވިދާޅުވިއެވެ. “މިގޮތަށް އޮށޯވެ އޮތުމަކީ މާތް ﷲ ނުރުއްސަވާ ކަމެކެވެ.” އެހިނދު ތިމަންކަލޭގެފާނު އެއީ ކޮން ބޭފުޅެއްތޯ ބައްލަވާ ލެއްވި އިރު އެއީ މާތް ނަބިއްޔާ ޞައްލަﷲ ޢަލައިހި ވަސައްލަމައެވެ.


Riyaasathu vashaa fence jehumun faadukee handhaan aa kohdheefi\nރިޔާސަތު ވަށާ ފެންސު ޖެހުމުން ފާޑުކީ ހަނދާން އައު ކޮށްދީފި\nމަޖިލީހުގެ ރިޔާސަތު އުސްކޮށް، ވަށައިގެން ފެންސެއް ޖެހުމުގެ މަސައްކަތް ކުރުމުގައި އިސްކޮށް އުޅުނު ކުރީގެ ނާއިބް ރައީސް މޫސާ މަނިކު --\nރައްޔިތުންގެ މަޖިލީހުގެ ރިޔާސަތު އުސްކޮށް، ވަށައިގެން ފެންސެއް ޖެހުމުން އެކަމަށް ފާޑުކީ ބޭފުޅުންނަށް މިއަދު ބާރު ލިބިފައިވާއިރު އެކަމަށް ބަދަލު ގެނެސްފައިނުވާތީ އެ މަސައްކަތް ކުރުމުގައި އިސްކޮށް އުޅުނު ކުރީގެ ނާއިބް ރައީސް މޫސާ މަނިކު ފާޑު ވިދާޅުވެއްޖެ އެވެ.\nމަޖިލީހުގެ ރިޔާސަތު ކުރިޔަށް ވުރެ އުސްކޮށް، ރިޔާސަތު ވަަށައިގެން ފިލައިން ހަދާފައިވާ އުސް ފެންސެއް ޖަހާފައިވަނީ 2017 ވަނަ އަހަރުގެ އޮކްޓޯބަރު މަހުގެ ތެރޭގައި އެވެ. މަޖިލީހުގެ ޗެމްބަރަށް އެ ބަދަލު ގެނައީ އިދިކޮޅު ފަރާތްތަކުން މަޖިލީހުގެ ޖަލްސާތަކަށް ހުރަސް އަޅައި ސިފައިން މެދުވެރިކޮށްގެން މަޖިލިސްގެ ޖަލްސާތައް ކުރިއަށް ގެންދިޔަ ދުވަސްކޮޅަކަށްފަހު އެވެ.\nއެ ބަދަލާއި ގުޅިގެން އެއީ މަޖިލީހުން އިދިކޮޅުގެ އިހްތިޖާޖުގެ އަޑު ކަނޑުވާލަން ކުރި އަމަލެއްގެ ގޮތުގައި އޭރުގެ އިދިކޮޅު ފަރާތްތަކުން ވަނީ ބުނެފައެވެ. ނަމަވެސް ޕީޕީއެމްގެ ބާރު ގެއްލި، ވެރިކަން ނިމި، 18 ވަނަ މަޖިލީހަށްފަހު 19 ވަނަ މަޖިލީހުގެ ސުޕަ މެޖޯރިޓީ އެމްޑީޕީއަށް ލިބުމުން އެ ވާހަކަތަކުގެ އަޑު ވަނީ ކެނޑިފައެވެ.\nއެ ހަނދާންތައް އައު ކޮށްދެމުން މޫސާ މަނިކު މިއަދު ވަނީ އެދުވަހު އެކަމާ ހިތްހަމަ ނުޖެހުނު ބޭފުޅުންނަށް މިއަދު އެކަން ރަނގަޅު ނިންމުމަކަށް ވެފައިވާ ކަމަށް ވިދާޅުވެފައެވެ.\n"މަޖްލިސް ރިޔާސަތުގެ ފާރު އުސްކޮއްގެން އެކަމާ ހިތްހަަމަ ނުޖެހުނު މެމްބަރުން ހަމަ އެ ފާރު އެގޮތައް ހުރެ ދައުރަކައް ފަހު ދައުރެއް! ރަނގަޅު ނިއްމުމެއްނު." މޫސަގެ ޓްވީޓްގައި ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރީކޯ މޫސާ މަނިކު\nނަޝީދުގެ ނިންމެވުމަށް މޫސަގެ ފާޑުވިދާޅުވުން


1 kotareege flatthakah veegoiy balan majileehah | ThePress\nއެއް ކޮޓަރީގެ ފްލެޓްތަކަށް ވީގޮތް ބަލަން މަޖިލީހަށް\n23 February 2021, 10:17\nނައިފަރު ދާއިރާ މެންބަރު އަދި އިދިކޮޅު ޕީޕީއެމްގެ ނައިބު ރައީސް އަހުމަދު ޝިޔާމް / ފޮޓޯ: މަޖިލިސް\nހިޔާ މަޝްރޫއުގެ ދަށުން އެޗްޑީސީ މެދުވެރިކޮށް ދޭން ނިންމި އެއް ކޮޓަރީގެ ފްލެޓްތަކަށް މި ސަރުކާރުގައި ހެދި ގޮތެއް ސާފު ކޮށްދިނުމަށް ގޮވާލާ ހުށަހެޅި ގަރާރަށް މަޖިލީހުން ބަހުސް ކުރަން ފަށައިފިއެވެ.\nނައިފަރު ދާއިރާގެ މެންބަރު އަހުމަދު ޝިޔާމް ހުށަހެޅުއްވި އެ ގަރާރު މަޖިލީހަށް ބަލައިގެންފައި ވަނީ 43 މެންބަރުންގެ ވޯޓާ އެކުއެވެ. އެއް ކޮޓަރީގެ ފްލެޓްތަކަށް ވީ ގޮތެއް ސާފު ކުރަން ހުށަހަޅުއްވަމުން ޝިޔާމް ވިދާޅުވީ އަޅާފައި ހުރި ފްލެޓްތަކެއް ނެތް ކަމަށް މި ސަރުކާރުން ބުނާ ސަބަބު ރައްޔިތުންނަށް ސާފު ވާން ޖެހޭ ކަމަށެވެ.\nގަރާރު ހުށަހަޅުއްވަމުން ޝިޔާމް ވިދާޅުވީ އެއް ކޮޓަރީގެ ފްލެޓުތައް ވުޖޫގައި ނެތް ކަމަށް ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ކުރިން ވިދާޅުވި ކަމަށެވެ. ނަމަވެސް ފަހުން އެ ފްލެޓުތައް ނިންމީ ސަރުކާރުގެ ކުންފުނިތަކުގެ ތެރެއިން ހަމައެކަނި އެމްޑަބްލިއުއެސްސީން ކަމަށާއި، ލިބެން ހުރީ 36 ފްލެޓު ކަމަށް ވިދާޅުވިކަން އޭނާ ފާހަގަ ކުރައްވާފައި ވެއެވެ.\nޝިޔާމް ވިދާޅުވީ ހުޅުމާލޭގެ ދެވަނަ ފިޔަވަހީގައި މިހާރު 12 ޓަވަރު ފެންނަން ހުރި އިރު އެ ޓަވަރުތަކުގެ ފުރަތަމަ ހަތަރު ފްލޯގެ ފްލެޓުތަކުގެ ގޮތުގައި 900 ފްލެޓަށް ވުރެ ގިނައިން ފްލެޓު ހުންނާނެ ކަަމަށް އޭނާ ވިދާޅުވެއެވެ. އަދި އެ ފްލެޓުތައް ވުޖޫދުގައި ނެތް ކަމަށް ބުނެ، މި ސަރުކާރުގައި އުފެއްދި ފަހި ދިިރިއުޅުން ކޯޕަރޭޝަނުގެ ދަށުން ބޮޑު އަގުގައި އެ ފްލެޓުތައް ވިޔަފާރި އުސޫލުން ވިއްކަމުންދާ ކަމުގެ މައުލޫމާތު ލިބިވަޑައިގެންފައިވާ ކަމަށް ވެސް އޭނާ ވިދާޅުވިއެވެ.\nމި ފްލެޓްތަކަކީ ދިވެހި ޒުވާނުންގެ އުއްމީދާ ގުޅިފައިވާ ކަމަކަށް ވާތީ، އެ ފްލެޓްތަކާ މެދު ސަރުކާރުން ކަންކުރި ގޮތާމެދު ކަންބޮޑުވެވަޑައިގަންނަވާ ކަމަށް އޭނާ ވިދާޅުވިއެވެ. އެހެންކަމުން ސަރުކާރުން ކަން ކުރި ގޮތް ސާފުކޮށް ލިޔުމުން ބަޔާން ކުރުމަށް ވެސް އޭނާ ވަނީ ގޮވާލައްވާފައެވެ.\nމި މައްސަލައިގެ ބަހުސް މަޖިލީހުން ފަށާފައި ވާއިރު، އިދިކޮޅު މެންބަރުންނާއި ސަރުކާރު މެންބަރުން ގެންދަވަނީ ބަހުގެ ހަމަލާތައް ބަދަލު ކުރަމުންނެވެ. އެގޮތުން ސަރުކާރު މެންބަރުން ގެންދަވަނީ ކުރީ ސަރުކާރުން ހިޔާ މަޝްރޫއުގެ ފްލެޓްތައް ދިނުމުގައި އަމަލު ކުރި ގޮތާމެދު ފާޑު ވިދާޅުމަވުންނެވެ. އަދި ފްލެޓް މައްސަލައިގައި ޒިންމާ ނަގަން ޖެހޭނީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ކަމަށް ވެސް މެންބަރުން ދަނީ ވިދާޅުވަމުންނެވެ.\nހަބަރު ހިޔާ ފްލެޓް ރައްޔިތުންގެ މަޖިލިސް އަހްމަދު ޝިޔާމް


Male' Gai Bulhalah Faruvaa Dhey Kamah Bune Olhuvaalunthakeh - Vaguthu\nމާލޭގައި މީހުން އޮޅުކޮށްގެން ގެންގުޅޭ ބުޅާތަކަށް ފަރުވާ ކުރާ ކަމަށާއި ބުޅާ ފަދަ ތަކެތި ބަލައިދޭ ކަމަށް ބުނެ ބަޔަކު މީހުން ރާވައިގެން ބޮޑެތި އޮޅުވާލުންތަކެއް ހިންގަމުން އަންނަކަން ފަޅާއަރައިފިއެވެ.\n"ކެޓް ހައުސް މޯލްޑިވްސް" ގެ ނަމުގައި ހިންގަމުން އަންނަ މި ޕޭޖާއި ބެހޭ ގޮތުން ގިނަ ބަޔަކު އަންނަނީ ވާހަކަތައް ދައްކަމުންނެވެ. އެގޮތުން އެތަނަށް ފަރުވާ އަށް ގެންދާ ބުޅާތަކަށް ފަރުވާ ނުދީ، ބޮޑު އަގު ނަގައި އިތުރަށް އަނިޔާ ދޭ ކަމަށް ބައެއް ފަރާތްތަކުން ވަނީ ބުނެފައެވެ.\nމައުލޫމާތު ލިބިފައިވާ ގޮތުގައި މި ޕޭޖު ހިންގަމުން އަންނަނީ ޒުވާން އުމުރުގެ އަންހެން ކުއްޖަކާއި އިތުރު ބަޔަކާ ގުޅިގެންނެވެ.\nއެތަނުން ހިދުމަތް ހޯދި މީހަކު "ވަގުތު" އަށް ބުނީ، ކަންކަން ވެފައިވަނީ ހީކުރި ވަރަށްވުރެ ވެސް ގޯސްކޮށް ކަމަށާއި7ދުވަސް ވަންދެން އެމީހުންނާއި ބުޅާ ހަވާލު ކުރުމަށް އިތުރަށް ވީ ގޯސް ކަމަށެވެ.\nއަދި އިތުރު މީހަކު ކޮށްފައިވާ ޕޯސްޓެއްގައި ބުނެފައިވަނީ އެމީހުންނާއި ހަވާލު ކުރި7މަހުގެ ބުޅަލެއް ވެސް މަރުވެފައިވާ ކަމަށެވެ.\nއެކަމާއި ގުޅިގެން ޝަކުވާ ކުރަމުން އަންނަ މީހުން ބުނީ، ބުޅަލަށް ފަރުވާ ދޭ ކަމަށް ބުނެ ވެޓެއް ހުޅުވައިގެން އުޅޭއިރު، އެމީހުންގެ އަތުގައި އެކަމާއި ބެހޭ އެއްވެސް ކަހަލަ ސެޓްފިކޭޓެއް ވެސް ނެތް ކަމަށާއި އެއީ އިދާރާތަކުން ހުއްދަ ނުނަގައި ކުރަމުން އަންނަ ކަމެއް ކަމަށެވެ.\nމާލޭގައި ގިނަ ބަޔަކު އޮޅުކޮށްގެން ބުޅާ ގެންގުޅޭތީ އާއި ބުޅަލަށް ފަރުވާ ދެވޭނެ ވަސީލަތްތައް ގާއިމުވެފައި ނުހުންނާތީ އޮޅުވާލައިގެން މީހަކު ކުރަމުން ގެންދާ މަސައްކަތަކީ ބައެއްގެ އަތުން ގިނަ އަދަދެއްގެ ފައިސާ ހޯދަން ކުރާ ކަމެއް ކަމަށް ގިނަ ބަޔަކު ވަނީ ތުހުމަތު ކޮށްފައެވެ.\nމިކަމާއި ގުޅިގެން “ވަގުތު” އަށް މައުލޫމާތު ދެމުން އެތަން ހިންގާ ފަރާތުން ބުނީ، އެތަނުން ބުޅަލުގެ މާބޮޑެތި ސާޖަރީތައް ނުކުރާ ކަމަށާއި ކުދި ކުދި ހިދުމަތް ދޭ ކަމަށެވެ. އަދި އެތަނަށް ގެނައި ދެ ބުޅާ ނިޔާވެފައިވަނީ އެމީހުންގެ އަތުން ނޫން ކަމުން ބުޅަލުގެ ވެރިފަރާތަށް އެކަން އަންގާފައިވާނެ ކަމަށެވެ.\n”ސަރުކާރު ކްލިނިކް އަކުން ސާޖަރީ ކުރި2ބުޅާ މަރުވީ” އެފަރާތުން ބުންޏެވެ.\nމަކަރާއި ހީލަތުގެ މައްސަލަތައް ރާއްޖޭގައި ގިނަވެފައި ވީނަމަވެސް މީގެ ކުރިން މިފަދަ ކަމެއް ހިނގިކަން އެނގިފައެއް ނެތެވެ.\nބުޅަލުގެ ސަބަބުން ތިން އަހަރުން އަލިފާނުގެ 107 ހާދިސާ\nޖުލައި 12, 2021 09:37\nތިވާނީ ސަރުކާރުގެ ކަމަކައް\nއިންސާފުއަރާ ހަމަކުރާނޭ ދުވަސް ކައިރިވެއްޖެ!\nޖުލައި 12, 2021 09:41\nބުއްދި އާއި ބާރުދެއްވި އިންސާނާގެ ނުލަފާކަން. ކޮބާހޭ މިކަމާއިބެހޭ ސަރުކާރު އިދާރާތައް؟ އެއްވެސް ފިޔަވަޅެއް ނާޅާތޯ؟\nޖުލައި 12, 2021 10:01\nވަރެއް ވެފަ މިތިބެނީ ދޮންމީހުން ކުރާ ކަމެއްވިއްޔާ ވާނެ ކުރަން. މެގޭ ބޭބީ އޯ\nޖުލައި 12, 2021 10:54\nއިންސާނުނައް ސަހަލު ބޭސްފަރުވާ ނުލިބޭ ގައުމެއްގަ، ކިހިނެތް ބުޅަލަކައް ބޭހެއް ލިބޭނީ؟؟ ކުޑަކޮއް ސިކުނޑިބޭނުން ކޮއްލިޔަސް މިވަރު އިނގޭނެ ދޯ. ފުކެއް ބޮޑުވަރު


ކަޅުދުން | arippe's blog\nFiled under: މުދައްރިސުންނަށް ޚާއްޞަ, ލިޔުންތައް, ޑައުންލޯޑް — Leaveacomment\tMay 14, 2013\nދީފައިއެވާ ދޭހަ ފަރުވާތެރިކަމާއެކު ކިޔައިލާށެވެ.\n1. މާލޭގެ އާބާދީ ތޮއްޖެހި، ދުއްވާ އެއްޗިހިން ދަނީ ފިތި ބާރުވަމުންނެވެ. މާލޭގެ ހަނި މަގުތައް ފުރުމުގެ އިތުރުން ޕާކުކުރާނެ ޖާގަތައް ފުރުމުގެ ސަބަބުން ދުއްވާ އެއްޗެހީގެ ތަރުތީބު ގެއްލި، އެމީހަކާ އެމީހެކޭ ބުނާ އުސޫލުން ކަންތައްތައް ކުރާތީ ޓުރެފިކު މައްސަލަދަނީ ސީރިއަސްވަމުންނެވެ.\n2. ދުއްވާ އެއްޗިހި އިތުރުވެ ވައި ތަޣައްޔަރު ވުމަކީ ސިއްޚީގޮތުން ނުރައްކާތެރި ކަމެކެވެ. ޚާއްޞަކޮށް ކުޑަކުދިންނަށް އެކަމުގެ ސަބަބުން ވަރަށް ބޮޑެތި މައްސަލަތަކާ ކުރިމަތިވެއެވެ. އޭގެތެރޭގައި ނޭވާލާ ނިޒާމުގެ ބަލިތަކާއި ހަމުގެ ބަލިތައްވެސް ހިމެނެއެވެ. އަދި ބައެއް މީހުންގެ ސިކުނޑީގެ ބަލިތައްވެސް ކުރިމަތިވާކަމަށް ފަހުގެ ދިރާސާތަކުންވަނީ ދައްކާފައެވެ.\n3. މާލޭގައި ކަޅުދުން ގިނަ ވެހިކަލްތައް މަގުމަތީގައި ދުއްވުމަކީ އާއްމުކަމެކެވެ. އެކަން ކޮންޓްރޯލް ކުރުމަށް ނުވަތަ ހައްލުކުރުމަށް ރޯޑުވާދިނަސް ހަދަމުން ގެންދިޔަ ނަމަވެސް އޭގެސަބަބުން ވެހިކަލްތަކުގެ ހާލަތަށް ބަދަލު އަންނާތީއެއް ނުފެނެއެވެ. ކަޅުދުމުގެ މައްސަލަ ދަނީ ބަނަވަމުންނެވެ.\n4. ކަޅުދުން ގިނަވެ ވައި ތަޣައްޔަރު ވުމަކީ ސީރިޔަސް މައްސަލައެކެވެ. ތަރައްގީ ވެފައިވާ ގައުމުތަކުގައި އެއާ ކޮލިޓީ ސްޓޭންޑަޑް ހިފެހެއްޓުމަށްޓަކައި ވަރަށް ހަރުދަނާ ގަވާއިދުތައް ދަނީ ތަންފީޒު ކުރަމުންނެވެ. އެމެރިކާގައި ނޭވާ ހިއްލާ މީހުންގެ އަދަދު 14 މިލިއަނަށް އަރައި، އޭގެތެރޭގައި6މިލިއަން ކުޑަކުދިން ހިމެނުމާގުޅިގެން ވައިގެ ނުސާފުކަން ކުޑަކުރުމަށް ޚާއްޞަ ކަންތައް ތަކެއް ތައާރަފު ކުރިއެވެ. އެގޮތުން އެންމެ ފުޅާ މަސައްކަތަކަށް ހެދީ މީޑިޔާ ކެންޕޭނެވެ. އެންމެންގެ ޞިއްޚަތަށް އޮތް ނުރައްކަލެއްގެ ވާހަކަ ބުނެދީ ގިނަ ބައެއްގެ އެއްބާރުލުން ހޯދައިގެން ކަޅުދުމުގެ މައްސަލައަށް ހައްލު ހޯދުމަށް މަސައްކަތް ފެށިއެވެ. އެހެންނަމަވެސް އެމެރިކާގައި ހިންގާ ތަފާތު ފެކްޓްރީތަކުން ނުކުންނަ ދުމުގެ މައްސަލަ ހައްލުކުރުމުގައި މާބޮޑު ސަމާލުކަމެއް ނުދިނެވެ. އެއީ އިޤްތިޞާދު މަރުވެދާނެކަމަށް ބަލާފައެވެ.\n5. މާލޭގައި ވައިގެ ހާލަތު ގޯސްކަމަށް ބަލަމާހެއްޔެވެ؟ އެހެންނަމަވެސް އެކަން ކަށަވަރުކަމާއެކު ބުނެވޭނީ ދާއިމީގޮތެއްގައި އެކަން މޮނިޓަރކޮށްބަލާނެ ސައިންޓިފިކް ނިޒާމެއް ގާއިމުކޮށްގެންނެވެ. އެހެންނަމަވެސް މާލޭގައި އެފަދަ އިތުބާރު ހަރުދަނާ ނިޒާމެއްގެދަށުން ވައިގެ ހާލަތު ވަޒަންކުރަމަކުން ނުގެންދެވެއެވެ. އެހެންކަމުން ވައި ތަޣައްޔަރުވާ މިންވަރު ކަނޑައެޅިގެން ބުނުމަކީ ފަސޭހަކަމަކަށް ނުވެއެވެ.\n6. ކަޅުދުމުގައި އެކުލެވޭ ކާބަން މޮނޮއޮކްސައިޑުގެ ނުރައްކަލާމެދު ސަމާލުވާން ވެއްޖެއެވެ. މަދިރީގެ ސަބަބުންޖެހޭ ބަލިތަކުގެ އަސަރު ކުއްލިއަކަށް ހަށިގަނޑު ފެނުނުކަމުގައި ވީނަމަވެސް ކަޅުދުމުގައި އެކުލެވޭ ވިހައިން ފުއްޕާމެޔަށާއި ހަންގަނޑަށް ލިބޭ އެކިއެކި ގެއްލުންތައް ކުއްލިއަކަށް ކުރިމަތިވެ، ނުރައްކަލަކާ ކުރިމަތިލާން ނުޖެހިދާނެއެވެ. އެހެންނަމަވެސް ދިގުމުއްދަތަކަށް ބަލާއިރު އެއީ ބޮޑު މައްސަލައެކެވެ. ވަރަށް ސީރިއަސް ކަމެކެވެ.\n7. ކަޅުދުމުގެ މައްސަލަ ހައްލުކުރުމަށްޓަކައި ހެލްތު މިނިސްޓްރީ އާއި ޓްރާންސްޕޯޓު ފަދަ ސަރުކާރުގެ ކަމާބެހޭ ދާއިރާތަކުން ހަރުދަނާ ނިންމުންތަކެއް ނިންމަންވެއްޖެއެވެ. ސިޔާސީ ވަގުތީ ފައިދާއަކަށްވުރެ މުޅި ރައްޔިތުންގެ ދާއިމީ ފައިދާއަށް ވިސްނައިގެން ސިޔާސަތު ރާވައި ތަންފީޒު ކުރުމުގެ ވަގުތު މިއޮތީ ޖެހިފައެވެ. އެހެންނޫނީ އާއްމުންގެ ޞިއްޙީ މައްސަލަތައް އިތުރުވެ، ނޭވާލާން އުނދަގޫވާން ފަށާފާނެއެވެ. ކުދިން ހެދި ބޮޑުވުމަށް ހުރަސް އެޅި ދުޅަހެޔޮކަން ގެއްލިދާނެއެވެ.\n17 މެއި 2007ގެ ހަވީރު ނޫހުން ނަގާފައި\nތިރީގައިވާ ސުވާލުތަކަށް ތަމްރީން ހަދާފޮތުގައި ޖަވަބުދޭށެވެ.\n1. މާލޭގެ ޓުރެފިކު މައްސަލަތައް ސީރިއަސްވަމުންދާ ސަބަބުތައް އޮޅުންފިލުވައިދޭށެވެ!\n2. ވައި ތަޣައްޔަރުވުމުގެ ސަބަބުން ކުޑަކުދިންނަށް ދިމާވާ މައްސަލަތަކަކީ ކޮބާ؟\n3. މާލެއިން ކަޅުދުން ގިނަ ވެހިކަލްތައް މަދުކުރުމަށް ކުރާކަމަކީ ކޮބާ؟\n4. އެމެރިކާގައި ވައިސާނުސާފުކަން ކުޑަކުރުމަށް ވަރަށް ޚާއްޞަ ހަރަކާތެއް ހިންގިކަމަށް މިލިޔުމުގައިފާހަގަކޮށްފައިވެއެވެ. އެ ހަރަކާތަކީ ކޮބާ؟\n5. އެމެރިކާގައި ހިންގާ ތަފާތު ފެކްޓްރީތަކުން ނުކުންނަ ދުމުގެ މައްސަލަ ހައްލުކުރުމުގައި މާބޮޑު ސަމާލުކަމެއް ނުދިންކަމަށް ލިޔުންތެރިޔާ ހާމަކޮށްފައިވެއެވެ. ތިޔަދަރިވަރު ދެކޭގޮތުގައި އެމެރިކާގެ ސަރުކާރުން މިކަމަށް އެއްވެސް ސަމާލުކަމެއް ނުދިން ސަބަބު ބަޔާންކުރޭ!\n6. މާލޭގެ ވައި ތަޣައްޔަރުވާ މިންވަރު ކަނޑައެޅިގެން ނުބުނެވެނީ ކީޢްވެތަ؟ އަދި މިކަން ހައްލުކުމަށް ކުރަންވީ ކަންތައްތަކަކީ ކޮބާ؟\n7. ސިޔާސީ ވަގުތީ ފައިދާއަކަށްވުރެ މުޅި ރައްޔިތުންގެ ދާއިމީ ފައިދާއަށް ވިސްނައިގެން ސިޔާސަތު ރާވައި ތަންފީޒު ކުރަންޖެހެނީ ކީއްވެތަ؟\n8 . ތިރީގައިވާ ބަސްތަކުގެ މާނަލިޔާށެވެ.\nހ. ތޮއްޖެހުން ޕ1 ށ. ބަނަވުން ޕ3 ނ. ތަންފީޒުކުރުން ޕ4 ރ. ސިޔާސަތު ރޭވުން ޕ7\nތައްޔާރުކުރީ އަޙުމަދު ޢަރީފް


Moosun goasvaane kamah lafaakoh bodu sarahadhdhakah white alert nerefi - vNews.mv\nމޫސުން ގޯސްވާނެ ކަމަށް ލަފާކޮށް ބޮޑު ސަރަހައްދަކަށް ވައިޓް އެލާޓް ނެރެފި\nމުޙައްމަދު އުސާމް 16 April 2019, 10:44\nރާއްޖޭގެ ބައެއް ސަރަހައްދުތަކަށް މޫސުން ގޯސްވެދާނެ ކަމަށް ލަފާކޮށް މޫސުމާ ބެހޭ ގައުމީ އިދާރާ، މެޓް އޮފީހުން އެ ސަރަހައްދުތަކަށް ވައިޓް އެލާޓް ނެރެފި އެވެ.\nގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭތީ މެޓް އޮފީހުން ވައިޓް އެލާޓް ނެރުނީ ނ. އަތޮޅުން ފެށިގެން އައްޑޫ ސިޓީއާ ދެމެދުގެ ސަރަހައްދަށެވެ.\nމި ސަރަހައްދުތަކަށް ވައިޓް އެލާޓް ނެރެފައިވަނީ ރޭ ފަތިހު 4:15 އިން ފެށިގެން މިއަދު ހެނދުނު 9:15 އަށެވެ.\nމެޓް އޮފީހުން ބުނީ ކުރިއަށް އޮތް 24 ގަޑިއިރުގައި މެދުރާއްޖެތެރެއަށާއި ދެކުނުގެ އެކި ހިސާބުތަކަށް ވިއްސާރަ ކުރާނެ ކަމަށާއި ބައެއް ރަށްރަށަށް ގުގުރުމާއެކު ވާރޭވެހުން އެކަށީގެންވާ ކަމަށެވެ. އަދި އުތުރުގެ އަތޮޅުތަކަށް ގުގުރުމާއެކު ކެރީގެ އަސަރު ފޯރާނެ ކަމަށް ލަފާކުރެވޭ ކަމަށްވެސް މެޓް އޮފީހުން ބުންޏެވެ.\nހުޅަނގުއުތުރާއި އުތުރުން ގަޑިއަކު 05 މޭލާއި 15 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް މެޓް އޮފީހުން ލަފާކޮށްފައިވެ އެވެ. ވިލާގަނޑުގައި ގަޑިއަކު ގާތްގަނޑަކަށް 35 މޭލު ބާރުމިނަށް ވައިގަދަވާނެ ކަމަށް ލަފާކުރެވޭ ކަމަށް ވެސް މެޓް އޮފީހުން ބުންޏެވެ.\nރާއްޖޭގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށްވެސް މެޓް އޮފީހުން ވަނީ ލަފާކޮށްފަ އެވެ.\nރާއްޖެއަށް އިއްޔެއިން ފެށިގެން ބައެއް ހިސާބުތަކަށް ވިއްސާރަކުރަން ފަށާފައި މިވަނީ ވާރޭނުވެހޭތާ ދެ މަހަށްވުރެ ގިނަ ދުވަސް ފަހުންނެވެ. ވާރޭނުވެހޭތާ ގިނަ ދުވަސްވާތީ އިއްޔެ މެންދުރު ނަމާދަށްފަހު މުޅި ރާއްޖޭގައި ވަނީ އިސްތިސްގާ ނަމާދު ވެސް ކޮށްފަ އެވެ. އެ ނަމާދު ކުރަމުން ދަނިކޮށް ވެސް ބައެއް ރަށްރަށަށް ވާރޭ ވެހެނުއިރު މާލެއަށް ވެސް އިއްޔެ ވަނީ ވާރޭ ވެހެފަ އެވެ.


America ge lavakiyuntheriyaa Ray Sawyer maruvejje | Mihaaru\nރޭ ސޯޔާ: މަގުބޫލު ލަވަތަކެއް ކިޔާފައިވޭ.\n01 ޖެނުއަރީ 2019 - 21:03\n"ވެން ޔޫ އާ އިން ލަވް ވިތު އަ ބިއުޓިފުލް ވުމަން" ފަދަ މަގުބޫލު ލަވަތައް ގެނެސް ދިން އެމެރިކާގެ ކުރީގެ މަޝްހޫރު ރޮކް ބޭންޑް "ޑރ. ހުކް އެންޑް ދަ މެޑިސިން ޝޯ" ގެ ލަވަކިޔުންތެރިޔާ ރޭ ސޯޔާ މަރުވެއްޖެ އެވެ.\nމީޑިއާތަކުން ރިޕޯޓްކޮށްފައިވާ ގޮތުގައި ބަލިވެ އުޅޭތާ ދުވަސްކޮޅެއް ފަހުން ރޭ މަރުވީ ފްލޮރިޑާގަ އެވެ. މަރުވި އިރު އުމުރަކީ 81 އަހަރެވެ. ރޭ އާންމުންގެ ތެރޭގައި އެންމެ ބޮޑަށް ފާހަގަ ކުރެވިފައި ވަނީ އެއް ލޯ މަތީގައި ޕެޗެއް އަޅައިގެން ސްޓޭޖްމަތީގައި ޕަފޯމް ކުރި ލަވަކިޔުންތެރިއެއްގެ ގޮތުގަ އެވެ.\nއޭނާގެ ކަނާތު ލޯ ހަލާކުވީ 1969 ގައި "ޑރ. ހުކް އެންޑް އެންޑް މެޑިސިން ޝޯ" އާ ގުޅުނުތާ ދެ އަހަރު ފަހުން ހިނގި ކާރު އެކްސިޑެންޓެއްގަ އެވެ.\nއާންމުންގެ މެދުގައި ވަރަށް ބޮޑަށް މަގުބޫލުވެގެން ދިޔަ "ސިލްވިއާސް މަދާ" އާއި "ކަވާ އޮފް ރޯލިން ސްޓޯން އަދި ގާލް ކޭން ގެޓް އިޓް" ފަދަ ލަވަތައް ވެސް އެހުންތެރިންނަށް ދޫކޮށްލި ބޭންޑުން ރޭ ވަނީ 1981 ގައި ވަކިވެ، ސޯލޯ އާޓިސްޓެއްގެ ގޮތުގައި ފަހުން މަސައްކަތްކޮށްފަ އެވެ.\nރޭ ސޯޔާގެ ލަވައެއް.\nއެގޮތުން އޭނާ ފަހުން މިއުޒިކީ ދާއިރާގައި ހަރަކާތްތެރިވީ ކުރީގެ ބޭންޑްގެ ނަމުން އިރާލައިގެން ހަދައިގެން އުޅުނު ނަން "ޑރ. ހުކް ފީޗަރިން ރޭ ސޯޔާ" އާ އެކުގަ އެވެ.\nރޭ ވަނީ މިއުޒިކް ދާއިރާ އިން 2015 ގައި ރިޓަޔާކޮށްފަ އެވެ.


Squad Gai Nethumun Nugulhan, Coach Bunee Thedhu Vaahakaeh Noon - Bakaa - Vaguthu\nސްކޮޑުގައި ނެތުމުން ނުގުޅަން، ކޯޗު ބުނީ ތެދު ވާހަކައެއް ނޫން - ބަކާ\nގައުމީ ޓީމުގެ ސްކޮޑަށް ނުނެގުމުން ގުޅިކަމަށް ގައުމީ ޓީމުގެ ކޯޗު ޕީޓާ ސެގަޓް ބުނި ބުނުން، މުހައްމަދު އާރިފް (ބަކާ) ދޮގު ކޮށްފިއެވެ.\nމިއަދު ގައުމީ ޓީމު ލަންކާއަށް ފުރާފައިވާއިރު، ޓީމު ކޭމްޕް ކުރަމުންދަނީ ވޯލްޑް ކަޕް ކޮލިފައިންގައި އަންނަ މަސް ތެރޭގައި ރާއްޖެއިން ޗައިނާ އާއި ގުއާމްއާ ދެކޮޅަށް ކުޅޭ މެޗަށް ތައްޔާރުވުމަށެވެ.\nރާއްޖޭގައި އުފެދުނު އެންމެ މޮޅު ކުޅުންތެރިޔާ އަލީ އަޝްފާގު (ދަގަނޑޭ) ރަނގަޅު ފޯމެއްގައި ހުއްޓާ އޭނާ ނުހިމަނާ ސްކޮޑު އެކުލަވާލުމުން އެތައް ބައެއްގެ ފާޑު ކިޔުން ވަނީ ކޯޗަށް އަމާޒު ވެފައެވެ. އޭގެ އިތުރުން ރާއްޖެއަށް ދެފަހަރު ވެސް ސާފް ޗެމްޕިއަންޝިޕް ކާމިޔާބު ކޮށްދިން ސްކޮޑުގައި ހިމެނުނު ބަކާއާއި މުހައްމަދު އުމެއިރު ވެސް ސްކޮޑުގައި ނުހިމެނޭ އިރު، ފާހަގަ ކޮށްލެވޭ ވަރުގެ ޒުވާން ކުޅުންތެރިން ތަކަކަށް ވެސް ވަނީ ފުރުސަތު ގެއްލިފައެވެ. އެގޮތުން "މިހާރު އެވޯޑް"ގެ އެންމެ މޮޅު ޒުވާން ކުޅުންތެރިޔާގެ މަގާމު ހޯދި ހަސަން ރާއިފް (ހަންނަ) ހިމެނެއެވެ.\nކޯޗަށް ބޮޑު ޕްރެޝަރަކާ ކުރިމަތިވެފައިވާއިރު، އޭނާ މިއަދުގެ ޕްރެސްގައި ބުނެފައި ވަނީ ސްކޮޑުގައި ނުހިމެނުމުން ބަކާ އޭނާއަށް ގުޅި ކަމަށެވެ.\nބަކާ މުސްކުޅި ވެއްޖެ ކަމަށް ކޯޗު ބުނެފައިވާއިރު، ބަކާ ބުނެފައި ވަނީ އޭނާއަކީ ގައުމީ ސްކޮޑަށް ނުނެގިޔަސް ޝަކުވާ ކުރާނެ މީހެއް ނޫން ކަމަށެވެ. އަދި ކޯޗަށް ގުޅީ އެހެން ކަމެއްގައި ކަމަށެވެ.\n"އަބަދުވެސް ކޯޗާ ވާހަކަ ދެކެވޭނެ ކަންތައްތަކުގައި. ގައުމީ ޓީމަށް ނާރައިގެން އެއްވެސް ޝަކުވާއެއް ކުރި މީހެއް ނޫން މިއީކީ. ވަރަށް ބޮޑެތި ޕްލޭންތަކާއެކު އެކަޑެމީ ކަންތަކުގައި މިއުޅެނީވެސް. އެކަޑެމީގެ ކަމެއްގައި ކޯޗަށް ގުޅިން. ދެން ދެއްކި ބައެއް ކުޅުންތެރިން ސްކޮޑަށް ނުނަގާ ވާހަކައާ، އެ ސަބަބުތަކާ. އެކަމަކު އަހަރެން އަމިއްލަ އެއްވެސް ވާހަކައެއް ނުދައްކަން. ސްކޮޑުގެ އެކަހަލަ ވާހަކައެއް ނުވެސް އަހަން،" ބަކާ "ވަގުތަށް" ވާހަކަ ދައްކަމުން ބުންޏެވެ.\nއެކަމާ ކޯޗަށް އިންތިހާއަށް ބޮޑަށް ފާޑުކިޔުން އަމާޒުވެފައިވެއެވެ.\nމިއީ ފުޓްބޯޅަ ކޯޗުންގެ ހަޔާތުގެ ބައެއް، ފުރިހަމަ ޒިންމާ ނަގަން - ސެގާޓް\nޤައުމީ ފުޓްބޯޅަ ޓީމުގެ ކޯޗު މަގާމުން ވަކިކޮށްފި\nމެޗުން ބަލިވުމުގެ ޒިންމާ އަހަރެން ނަގަން: ސެގާޓް\nއޮގަސްޓް 13, 2019 20:03\nއޮގަސްޓް 13, 2019 20:13\nމީ ކޯޗާއި ބައްސާމް ގުޅިގެން ހިންގާ ބޮޑު ޖަރީމާ އެއް. ކޯޗާއި ބައްސާމު ބޭރުކުރޭ. ނޫނީ ރައްޔިތުންގެ އަމިއްލަ އަށް ގޮސް ބޭރު ކުރަން ޖެހިދާނެ އިނގޭ. ކޯޗު ދޮގު ހަދަނީ އޮޅުވާލަނީ ދިވެހިންނަށް.\nއޮގަސްޓް 13, 2019 21:34\nދެން އަޝްފާގު މުސްކުޅި ކުރެއްވިޔަސް ހަމަ ސްކޮޑަށް ކޮންމެހެން ނަގަން ޖެހޭތަ؟ ޒުވާން އެހެން ކުޅުންތެރިންނަށްވެސް ޖާގަދޭންޖެހޭ. އަޝްފާގު ނުހުންނާނެ އަބަދަކު. އެހެންވީމާ އެހެން އަޝްފާގެއް އެބަޖެހޭ އުފައްދަން. ދެންއޮތީ މޮޅުވުމާއި، ބަލިވުން. އަޝްފާގާއި ބަކާ ހުރި ހުރިހާ ފަހަރެއްގައި މޮޅެއްވެސްނުވޭ، ތައްޓެއްވެސް ނުގެނެވޭ އަދި ކޮލިފައިވެސް ނުވޭ ދުވަހަކުވެސް. އެހެންވީމާ މިއީ އަޖުމަބަލާލަން ރަނގަޅު ފާލެއް. ކުރިއަށް ސެޖަޓް.\nއޮގަސްޓް 14, 2019 05:36\nގައުމީ ޓީމަށް ކުޅުންތެރިންނަގަނީ އުމުރަށް ބަލައިގެންކަން އަދި މި އެނގުނީ. އަހަރެމެންގޭގައިވެސް އުޅޭ 21 އަހަރުގެ ކުއްޖެއް. އޭނަ އަށް ރަނގަޅަށް ބޯޅައެއްގަ ޖަހަންވެސް ނޭނގޭ. އެހެނަސް އުމުރަށް ބަލާފަ އޭނަ ނަގަން ފެނޭ.\nއޮގަސްޓް 14, 2019 06:22\nކޯޗް ނަމުގައި ކޮމެންތް ކުރި ބޭފުޅާއަށް. ކޮން ގައުމެއްތޯ ހުރިހާ ތައްޓެއް ނެގީ ބައިވެރިވާ ހުރިހާމުބާރާތަކުން. އެކަމަކު ރޮނާލްޑޯ މެސީ އާއި ހުރިހާ މޮޅެތި މީހުން ޓީމްގަ ހިމަނާ.\nތިބޭފުޅާއަށް ފުޓްބޯޅަ ނޭގެންޏާ ކޮމެންޓް ނުކޮށް މަޑުން އިދެބަލަ\nއޮގަސްޓް 20, 2019 16:44\nތީ މިޤައުމުގެ ދުވަސްދުއްވަަލަން އުޅެޭކޯޗެއްމުސީބަތެއްްކޯޗަކީ


VFP Badhige: Pizza Parata\nޕިއްޒާ ޕަރާޓާ ތައްޔާރުކޮށްފައި--\n21 ޖޫން 20180ކޮމެންޓް\nރޯދަ މަހަށް ހާއްސަކޮށްގެން ވަނީ ވީއެފްޕީ ބަދިގެ ސެގްމެންޓުގައި ކޮންމެ ދުވަހަކުވެސް ރެސިޕީއެއް ނެގެސްދީފައެވެ. އެ ރެސިޕީތަކުން ކާ މޭޒުމަތި އިތުރަށް ފުރިހަމަ ވެގެން ދިޔަ ކަމަށް އުއްމީދުކުރަމެވެ. މިއަދުން ފެށިގެން ކުރިއަށް އޮތް ހަ ދުވަހަށް ވެސް ހާއްސަކޮށްގެން ވީއެފްޕީ ބަދިގެ ސެގްމެންޓުގައި މި ގެނެސްދޭ ރެސްޕީތަކުން ކާ މޭޒުމަތި އިތުރަށް ފުރިހަމަ ވެގެން ދާނެކަމުގެ އުއްމީދުގައެވެ.\nމިއަދު މި ގެނެސްދެނީ ތަފާތު ރެސްޕީ އެކެވެ. މިއަދު ހާއްސަ މިކޮށްލަނީ ޕިއްޒާ ޕަރާޓާ ހަދާނެގޮތް ބުނެ ދިނުމަށެވެ.\n¾ 1 ޖޯޑު ފުށް\n1-2 މޭޒުމަތީސަމުސާ ތެޔޮ\n¼ 1 މޮޒަރެއްލާ ޗީޒް (ގާނާފައި)\n½ މޭޒުމަތީސަމުސާ ކޮރިއެންޑަރ ލީވްސް\n¾ މުގުރި މިރުސް\n3 މޭޒުމަތީސަމުސާ ޕިއްޒާ ސޯސް\n½ ޖޯޑު ކެޕްސިކަމް (ކުދިކޮށް ކޮށާފައި)\nތައްޓަކަށް ފުށާއި، ފެން، ތެޔޮ އަދި ލޮނު އެޅުމަށްފަހު އާދައިގެ ފުށްގަނޑެއް މޮޑޭހެން މޮޑެލާށެވެ. ދެން ފުންގަނޑުގެ މަތި ބަންދުކޮށްލާފައި ބާއްވާށެވެ. ދެން ތަރުކާރީތައް ކުދިކުދިކޮށް ކޮށާފައި ޕިއްޒާ ސޯސް ތައްޔާރު ކުރާށެވެ.\nދެން ފުށްގަނޑުން6ފުށްގުޅަ ހެދުމަށްފަހު، މައްޗަށް ހިކިފުށް ބުރުވާލާށެވެ.\nއެއަށްފަހު ރޮށްޓެއްހެން ފުށްގުޅަތައް ދަމާލާށެވެ. ރޮށިތައް މާ ބޯ އަދި މާ ތުނިވެސް ނުކުރާށެވެ.\nދެން ރޮށީގައި ޕިއްޒާ ސޯސް ހޭކުމަށްފަހު ފިޔާ، ކެޕްސިކަމް، އަދި އޮލިވްކޮޅު އަތުރާލާށެވެ. ދެން އެ ރޮށިމަތީގައި އެހެން ރޮއްޓެއް ބާއްވައި ރަގަޅަށް ކައިރި ބަންދުކޮށްލާށެވެ.\nދެން ތަވައެއްގައި ރަގަޅަށް ޕަރާޓާ ފިހެލާށެވެ. ދެން ފިހުމާއެކު އޭގެމައްޗަށް، ގާނާފައި ހުރި ޗީޒް އަޅާލާށެވެ. އެއަށްފަހު ޗީޒްކޮޅު ވިރެންދެން ހޫނުކޮށްލާށެވެ. އަދި އޭގެ މައްޗަށް މުގުރި މިރުސްކޮޅު ބުރުވާލާށެވެ.\nބަދިގެ ރޯދަ ހާއްސަ ރޯދަމަސް ރެސިޕީ ފޭޑި


SunOnline: Nasheedh ge ninmun badhalukoh Supreme Court ah fandiyaaraku ahyanu kurun alun Agenda kuranee\ndate_range ހޮނިހިރު 25 ޖެނުއަރީ 2020\nނަޝީދުގެ ނިންމުން ބަދަލުކޮށް ސުޕްރީމް ކޯޓަށް ފަނޑިޔާރަކު އައްޔަނު ކުރުން އަލުން އެޖެންޑާ ކުރަނީ\nމުއާވިޔަތު އަންވަރު 22 Oct 2019, 13:40\nނަޝީދު: ސުޕްރީމް ކޯޓަށް ފަނޑިޔާރަކު އައްޔަނު ކުރުމުގެ މައްސަލަ ތިން ދުވަސް ފަހުން އެޖެންޑާ ކުރައްވާނެ ކަމަށް ވިދާޅުވި -- ފައިލް ފޮޓޯ/ މަޖިލިސް\nޖުޑިޝަރީ ކޮމެޓީން ވަކި ގޮތެއް ނިންމާފައި ނެތް ކަމަށް ބުނެ ސުޕްރީމް ކޯޓަށް ފަނޑިޔާރަކު އައްޔަނު ކުރުމުގެ މައްސަލަ އަނބުރާ ފޮނުވާލުމަށްފަހު، އޭގައި މައްސަލަ އެއް ނެތް ކަމަށް ނިންމައި އަލުން އެޖެންޑާ ކުރާނެ ކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިއަދުގެ މަޖިލިސް ފެށުމަށްފަހު ވާހަކަފުޅު ދައްކަވަމުން ނަޝީދު ވިދާޅުވީ، ކޮމިޓީން އެ ރިޕޯޓް މަޖިލީހަށް ފޮނުވާފައި ވީނަމަވެސް، ކޮމިޓީއަށް ފެންނަ ގޮތެއް ރިޕޯޓުގައި ބުނެފައި ނުވާ ކަމަށެވެ. އެހެންކަމުން ކޮމިޓީއަށް ފެންނަ ގޮތެއް ރިޕޯޓުގައި ފާހަގަކޮށްދިނުމަށް އެދި އަލުން އެ ރިޕޯޓު ވަނީ ޖުޑީޝަރީ ކޮމިޓީއަށް ފޮނުވައިފަ އެވެ.\nމެންދުރުގެ ބްރޭކަށް މެދު ކަނޑާލަން ގާތްވެފައި ވަނިކޮށް އެމްޑީޕީ ޕާލިމެންޓްރީ ގްރޫޕްގެ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް ވިދާޅުވީ ފަނޑިޔާރުން އައްޔަން ކުރުމުގެ މައްސަލަތަކުގައި ކޮމެޓީގެ މެންޑޭޓަކީ ޖުޑީޝަލް ސާވިސް ކޮމިޝަން (ޖޭއެސްސީ) ރެކޮމެންޑްކޮށް ރައިސުލްޖުމްހޫރިއްޔާ ނަން ފޮނުވުމުގައި ކަންކަން ފުރިހަމަ ވެފައިވޭތޯ ކަމަށެވެ.\nއަލީ އާޒިމްގެ އެ ނުކުތާއަށް ތާއިދުކޮށް ޖުޑީޝަރީ ކޮމެޓީގައި ހިމެނިވަޑައިގަންނަވާ އެމްޑީޕީގެ ދެ މެންބަރުން ކަމަށްވާ ހެންވޭރު ހުޅަނގު ދާއިރޭގެ މެންބަރު ހަސަން ލަތީފް އާއި ތުޅާދޫ ދާއިރާގެ މެންބަރު ހިޝާން ހުސައިން ވެސް ވަނީ ވާހަކަ ދައްކާފަ އެވެ.\nތިން މެންބަރުން އެކަން ފާހަގަކުރުމަށް ނަޝީދު ވަނީ މަޖިލީހުގެ ކައުންސިލާ ޖެނަރަލްގެ ލަފަޔާއި އެކު އަލުން އެ މައްސަލަ އެޖެންޑާ ކުރައްވާނެ ކަމަށް ވިދާޅުވުވެފަ އެވެ. ސުޕްރީމް ކޯޓަށް ފަނޑިޔާރުން އައްޔަން ކުރުމުގެ މައްސަލަ މާދަމާއަށް އެޖެންޑާ ކުރައްވާނެ ކަމަށް ނަޝީދު ވިދާޅުވި ނަމަވެސް ފަހުން ވިދާޅުވީ އަނބުރާ ފޮނުވާލުމަށްފަހު ދެން އެޖެންޑާ ކުރެވޭނީ ތިން ދުވަސް ފަހުން ކަމަށެވެ.\nހުސްވެފައިވާ ސުޕްރީމް ކޯޓުގެ ފަނޑިޔާރުގެ މަގާމަށް އައްޔަނު ކޮށްދިނުމަށް ރައީސް، އިބްރާހިމް މުހައްމަދު ސޯލުހި މަޖިލީހަށް ފޮނުއްވާފައިވަނީ ޑްރަގް ކޯޓުގެ ގާޒީ މަހާޒު އަލީ ޒާހިރު އަދި ކުރީގެ ބަންޑާރަ ނައިބު ފާތިމަތު ދިޔާނާ ސައީދުގެ ނަންފުޅެވެ.\nސުޕްރީމް ކޯޓުގެ ހުސްވެފައިވާ ފަނޑިޔާރުކަމުގެ މަގާމަކީ އަބްދުﷲ ދީދީ މަގާމުން ވަކިކުރުމުން ހުސްވި މަގާމެކެވެ. އަބްދުﷲ ދީދީ ވަކިކުރީ އޭނާގެ މައްޗަށް ސުލޫކީ މައްސަލައެއް ސާބިތުވެ، އޭނާ ވަކިކުރުމަށް ރައްޔިތުންގެ މަޖިލީހުން ފާސްކުރުމުންނެވެ.\nސުޕްރީމް ކޯޓަށް ފަނޑިޔާރަކު އައްޔަނުކުރަނީ ރައްޔިތުންގެ މަޖިލީހަށް ހުށަހެޅުމަށް ފަހު އެ މަޖިލީހުން ރުހުން ހޯދުމަށް ފަހު އެވެ.\nޖިންސީ ފުރައްސާރައަށް ހިތްވަރުދޭ ކެންޑިޑޭޓުން ބާކީކުރަނީ\nކުދިންނަށް ޖިންސީ އަނިޔާދޭ މީހުން ދަންޖައްސަން ހުށަހަޅަނީ\nރޭޕްކުރި މައްސަަލަައިގައި ކޮމިޓީން މިއަދު ގޮތެއް ނިންމަނީ


47 jalsaa ge record eh! Majilis chuttee ah! | Mihaaru\n05 ސެޕްޓެމްބަރ 2019 - 18:06 21 comments\nރައްޔިތުންގެ މަޖިލިހުގެ ފުރަތަމަ ދައުރުގައި ބޭއްވި 47 ޖަލްސާ އަށް ފަހު، 19 ވަނަ މަޖިލިހުގެ 87 މެމްބަރުން އެއް މަސް ދުވަހުގެ ޗުއްޓީއަކަށް މިއަދު ވަޑައިގެންފި އެވެ.\nމިހާރު އަމަލުކުރާ ގާނޫނުއަސާސީގެ ދަށުން އިންތިޚާބުކުރީ ތިން މަޖިލިހެކެވެ. އެއީ 17 ވަނަ މަޖިލިހާއި 18 ވަނަ މަޖިލިސް އަދި މިހާރު ހިނގަމުންދާ 19 ވަނަ މަޖިލިހެވެ.\nވޭތުވެދިޔަ 10 އަހަރުގެ މަޖިލިހުގެ ތާރީޚަށް ބަލާ އިރު، 18 ވަނަ މަޖިލިހުގައި އެންމެ ދައުރެއްގެ ތެރޭގައި ބޭއްވުނީ ތިރީހަކަށް ޖަލްސާ އެވެ. އަދި 17 ވަނަ މަޖިލިހަށް ބަލާއިރު، އެންމެ ގިނަ އަދަދަކަށް ޖަލްސާ ބޭއްވުނީ ފުރަތަމަ ދައުރުގަ އެވެ. ފުރަތަމަ ދައުރުގައި 42 ޖަލްސާ ބޭއްވި އެވެ. އެހެންވެ، ފުރަތަމަ ދައުރުގައި އެންމެ ގިނަ ޖަލްސާ ބޭއްވުމުގެ ރިކޯޑު ލިބޭނީ 19 ވަނަ ރައްޔިތުންގެ މަޖިލިހަށެވެ.\nގިނަ ބަޔަކު ފާހަގަކުރާ ގޮތުގައި 19 ވަނަ މަޖިލިހަކީ މީގެ ކުރިން ހިނގާފައިވާ މަޖިލިސްތަކާ ބަލާ އިރު، މާ ހިންގުންތެރި، މަސައްކަތުގެ ރޭޓް ރަނގަޅު، ރައްޔިތުންގެ ހައްގުގައި ގިނަ މަސައްކަތްތަކެއް ކުރި މަޖިލިހެކެވެ. ހާއްސަކޮށް، ގިނަ އަދަދެއްގެ ބިލްތަކެއް މަޖިލިހަށް ހުށަހަޅައި ފާސްކުރުން ހިމެނެ އެވެ. އަދި ކޮމިޓީތަކުގެ މަސައްކަތް ރެއާއި ދުވާލު ކުރިއަށް ގެންދިއުމަކީ ގިނަ ބަޔަކަށް ހައިރާން ކަން ލިބުނު ކަމެކެވެ.\nމަޖިލިހުގެ މަސައްކަތާ މެދުގައި ހިތްހަމަޖެހޭތޯ ނޫސްވެރިއަކު ކުރި ސުވާލެއްގެ ޖަވާބުގައި މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވީ މަޖިލިހުގެ މަސައްކަތަށް ދެއްވާނީ "ޕްލަސް" އެއް ކަމަށެވެ. އެކަމަކު، އަޟްހާ އީދުގެ ބަންދު ދިމާވީމާ އެންމެ އެކަށީގެންވާ ގޮތަށް މަސައްކަތް ނުކުރެއްވުނު ކަމަށް އެމަނިކުފާނު ވިދާޅުވި އެވެ. އަދި ދައުރު ފެށުނު އިރު، ބިލްތައް އައުން ލަސްވި ނަމަވެސް، ފަހުން ވަރަށް ބާރުމިނެއްގައި ބިލްތައް މަޖިލިހަށް އަންނަން ފެށިކަން ވެސް އެމަނިކުފާނު ފާހަގަކުރެއްވި އެވެ.\nމިދިޔަ މެއި 28 އިން ފެށިގެން މިއަދާ ހަމައަށް 31 ބިލެއް ހުށަހެޅި އެވެ. އޭގެ ތެރެއިން ނިމިފައި ވަނީ 14 ބިލެކެވެ. ކޮމިޓީ މަރުހަލާގައި 17 ބިލެއްގެ މަސައްކަތް ނުނިމި އެބަ އޮތެވެ. މަޖިލިހަށް 21 ގަރާރެއް ހުށަހަޅައި ނުވަ ގަރާރެއް ވަނީ ނިންމައިފަ އެވެ. ސަރުކާރުގެ ފަރާތުން 15 މައްސަލައެއް ހުށަހެޅި އިރު، ތިން މައްސަލައެއް ވަނީ ނުނިމި އެވެ. ރިޔާސަތުން ހުށަހެޅި 22 މައްސަލައިގެ ތެރެއިން ފަސް މައްސަލައެއް ނުނިމެ އެވެ. އެކަމަކު، މެމްބަރުން ހުށަހެޅުއްވި ނުވަ މައްސަލަ ވެސް ވަނީ ނިމިފަ އެވެ.\nއެހެނިހެން މައްސަލަތަކާ ގުޅޭ 39 ރިޕޯޓެއް މަޖިލިހަށް ހުށަހެޅި އިރު 34 ރިޕޯޓެއް ވަނީ ނިމިފަ އެވެ. މިނިސްޓަރުންނާ 20 ސުވާލެއް ކުރަން ހުށަހެޅި އިރު، 14 ސުވާލެއްކޮށް ނިމި، ނުނިމި ވަނީ ހަ ސުވާލެކެވެ.\nރައްޔިތުންގެ މަޖިލިސް ނިންމަވާލައްވަމުން މަޖިލިހުގެ ނައިބު ރައީސް އީވާ އަބްދުﷲ ވިދާޅުވީ 19 ވަނަ މަޖިލިހަށް 161 މައްސަލައެއް ހުށަހެޅި އިރު، އޭގެތެރެއިން 70.2 ޕަސެންޓު ނިމިފައިވާ ކަމަށެވެ. އީވާ ވިދާޅުވި ގޮތުގައި މަޖިލިހުގެ ކޮމިޓީތަކުން 400 އަށް ވުރެ ގިނަ ބައްދަލުވުން ބޭއްވި އެވެ. އަދި ކޮމިޓީތަކަށް 500 އަށް ވުރެ ގިނަ ގަޑިއިރު ހޭދަކޮށްފައިވާ ކަމަށް ވެސް އީވާ ވިދާޅުވި އެވެ.\nމިއަދުގެ ޖަލްސާ ފައްޓަވަމުން ނަޝީދު ވިދާޅުވީ މެމްބަރުން ޗުއްޓީ އަށް ވަޑައިގެންނެވި ނަމަވެސް ކުއްލި ކަމެއް ދިމާވެއްޖެ ނަމަ، ޖަލްސާތައް ބާއްވަވާނެ ކަމަށެވެ. ރައްޔިތުންގެ މަޖިލީހުގެ ސަލާމަތީ ހިދުމަތްތަކާބެހޭ (241) ކޮމިޓީގެ މަސައްކަތް ކުރިއަށްދާނެ ކަމަށް ވެސް އެމަނިކުފާނު ވިދާޅުވި އެވެ.\nމިނިވަން ނޫހުގެ ނޫސްވެރިޔާ އަހުމަދު ރިލްވާނާ ގުޅޭ ގޮތުން ރިޔާސީ ކޮމިޝަނުން ތައްޔާރުކުރި ރިޕޯޓު ސީރިއަސް މައްސަލައެއްގެ ގޮތުގައި ބެލުމަށް ރައްޔިތުންގެ މަޖިލިހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އަށް ފޮނުވަން ވަނީ ނިންމައިފަ އެވެ. މަޖިލިހުގެ ރައީސް ނަޝީދު، ކޮމިޓީގެ މެމްބަރުންނަށް އަންގަވާފައި ވަނީ އެ މަސައްކަތް ކުރިއަށް ގެންގޮސް ނިންމަވައި ދެއްވުމަށެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް މަޖިލީހުގެ މެމްބަރުން ޖުމްހޫރީ ޕާޓީ ޕީޕީއެމް މަޖިލިސް ރިސެސް އެމްޑީއޭ ޕީޕަލްސް ނެޝަނަލް ކޮންގްރެސް


Mi Aharu Raajjey Gai 20 Resort Hulhuvaane - Vaguthu\nމިއަހަރު ރާއްޖޭގައި އަލަށް 20 ރިސޯޓް ހުޅުވާނެ\n4 މަސް ކުރިން ( މާޗް 8, 2019 )\nމިއަހަރު ރާާއްޖޭގައި މުޅިން އަލަށް 20 ރިސޯޓް ހުޅުވާނެ ކަމަށް ފަތުރުވެރިކަމުގެ ޚަބަރުތައް ގެނެސްދޭ ބައިނަލްއަޤުވާމީ މީޑިއާތަކުން ބުނެފިއެވެ.\nރާއްޖޭގައި އަލަށް ހުޅުވާ 20 ރިސޯޓާއި އެކު ރާއްޖޭގައި ފަތުރުވެރިންނަށް ޚިދުމަތް ދިނުމަށް ހުރި އެނދުގެ އަދަދު ބައި ލައްކަ އަށް އިތުރު ވެގެން ދާނެކަމަށް ވެސް މީޑިއާ ރިޕޯޓްތައް ބުނެއެވެ.\nފާއިތުވި ފަސް އަހަރު ތެރޭގައި ރާއްޖޭގައި ވަނީ 52 ރިސޯޓް ހުޅުވާފައެވެ. އޭގެތެރެއިން 11 ރިސޯޓް ހުޅުވާފައި ވަނީ 2016 ވަނަ އަހަރު އެވެ. 2017 ވަނަ އަހަރު 15 ރިސޯޓް ހުޅުވިއިރު 2018 ވަނަ އަހަރު 20 ރިސޯޓެއް ހުޅުވިއެވެ. އަދި މިއަހަރު ވެސް ބައެއް ރިސޯޓްތައް މިހާރު ވަނީ ހުޅުވާފައެވެ. ރިޕޯޓްތައް ބުނާ ގޮތުގައި ރާއްޖޭގައި ހިންގާ ރިސޯޓްތަކުގެ އަދަދު މިހާރު ވަނީ 140 އަށް އަރާފައެވެ.\nމިއަހަރު ރާއްޖޭގައި ހުޅުވާ ރިސޯޓްތައް ހިންގާ ބައިނަލްއަޤުވާމީ ބޮޑެތި ކުންފުނިތަކުގެ ތެރޭގައި ސިންގަޕޫރުގެ ޕާކް ހޮޓެލް ގްރޫޕާއި ޗައިނާގެ އެކޯރް ހޮޓެލްސް ވެސް ހިމެނެއެވެ. މީގެ އިތުރުން ހާދް ރޮކް އިންޓަނޭޝަނަލް އާއި އީމާރް ހޮސްޕިޓާލިޓީ ގްރޫޕްގެ ރިސޯޓްތައް ވެސް މިއަހަރު ރާއްޖޭގައި ހުޅުވާނެއެވެ.\nފާއިތުވި އަހަރުތަކުގައި ރާއްޖޭގެ ފަތުރުވެރިކަން ވަނީ ބޮޑު ކުރިއެރުމެއް ހޯދާފައެވެ. ރާއްޖެ އަންނަ ފަތުރުވެރިންގެ އަދަދު މިހާރު ދޮޅު މިލިއަން ފަހަނައަޅައި ގޮސްފައި ވާއިރު ފަތުރުވެރިންގެ ފަރާތުން ލިބެމުންދާ އާމްދަނީ ވެސް ދަނީ ކޮންމެ މަހަކު އިތުރު ވަމުންނެވެ.\nމިއަހަރު ވެލާނާ އިންޓަނޭޝަނަލް އެއާޕޯޓްގެ ރަންވޭ ހުޅުވާ އަދި އާޓާމިނަލްގެ މަސައްކަތް ނިމުމުން ރާއްޖެ އަންނަ ފަތުރުވެރިންގެ އަދަދު އެތައް ލައްކައެއް އިތުރުވެގެން ދާނެ ކަމަށް ތަޖުރިބާކާރުން ބުނެއެވެ.\nމާޗް 8, 2019 09:56\nތީ ރައީސް ޔާމީނުގެ މަސައްކަތް.\nމާޗް 8, 2019 10:08\nތިޔަ ރެސޯޓް ތައް ހުޅުވިޔަސް ތިޔަކަމުން މަގޭ ދިރިއުޅުމަށް ބަދަލެއް ނާދެ.ވަކިބަޔަކަށް ފައިދާ އޮތީ. ޢެ އުޅެނީ ކަަރުދާހުގައި އޮތް ފްލެޓް ގަޑުވެސް ނުދީވާނެ ގޮތެއް އޮތްތޯ ބަލާކަށް ނޫން.\nމާޗް 8, 2019 10:49\nކޮންފަދަ ބޮޑު ކުރިރުމެއްތޯ.. ދިވެހި އިގުތިސޯދައް ތިޔަގެނެސް ދެއްވީ.. ދިވެހިރައްޔަތުން ނައް ކުރުމުއްދަތުގަ ތިޔަގެނެސް ދެއްވި ތައްރައްގީ އިގުތިސޯދީ ކުރިއެރުން މިގައުމުދެކެ ލޯބިވާ ކޮންމެ މީހަކުވެސް ހަދާން ކުރާނެ .މަނިކުފާނައް އައްސަރިބހާ ސާބަސް.. މަނިކުފާނުތީ ހަމަ އަލިރަސްގެފާނު. މަނިކުފާނަކީ އުތީމް ބޮޑުތަކުރުފާނު..މަނިކުފާނަކީ ދޮންބަންޑާރައިން..\nމާޗް 8, 2019 14:25\nމާޗް 8, 2019 11:50\nހަހަހާ! ރިޒޯޓެއް ނުހުޅުވޭނެ! ބަނޑަށް ޖެހި ގިނަ މީހުން މަރުވާނީ! ﷲ ގަންދީ ހުވާ ކޮއްފަ މިބުނީ،3ވަނަ ބޮޑު ހަނގުރާމަ އަކީ ނިއުކްލިޔަރ ހަނގުރާމައެއް! އަހަރެންގެ ޤުރްއާން ދިރާސާއިން ދައްކަނީ މިއަހަރު (ބޮޑަށް ފެންނަ ގޮތް) ނޫނީ މިއަންނަ އަހަރު ފައްޓާނެ! 2015 އިން ފެށިގެން އިންޒާރު ކުރަމުން މިދަނީ! ޤަބޫލު ކުރީ ކާކު؟! ވަރަށްވެސް މަދު ބައެއް! ?\nމިސަރުކާރުގެ 100 ދުވަހުގެ ވައުދު. ސާބަސް އިބޫ.\nމާޗް 8, 2019 15:04\n7000 ފުލެޓް އިން 3590 ފުލެޓް ކާލަޢިފި.. ވ ވެދުން .\nމާޗް 12, 2019 10:56\nތި ރިސޯޓުތައް ކިތަންމެ ގިނައެއްކޮށް ހުޅުވިޔަސް އޭގެން ނިކަމެތި ދިވެހިންނަށް ވާ ފައިދާއެއް ކޮބާ؟ ދިވެހިންގެ އަމިއްލަ ތަންތަނުގައި އަޅާ ބޮޑެތި ރިސޯޓުތައް ކައިރިން ދަތުރު ކޮއްލުމުގެ ހައްގުވެސް ދިވެހިންނަށް ނުލިބޭ! ކީއްވެ؟ އަގުތައް އިންތިހާ!! އެކަމަކު ގިނަ ދިވެހިންނަށް ލިބޭ މަދު މުސާރަ ކޮޅުން ތިފަދަ ތަނެއް ފެނުމުގެ ނަސީބުވެސް ނުލިބޭ!! ޤައުމަށް ފައިދާ ވެޔޭ ބުނާނެ. ޙަރާން އާދައިގެ މީހަކަށް ލިބޭ ލާރިފޮތި އިތުރެއް ނުވޭ ގައިމު! އެހެން ޤައުމުތަކުގައިވެސް ގައިމު "ލޯކަލްސް" ނުވަތަ އަމިއްލަ ޤައުމުގެ މީހުންނަށް އެޤައުމަކުން ލިބެން ހުންނަ ބައެއް ޚިދުމަތް އަގުހެޔޮ ވާތަން އާދޭ! މިތާ އެހެންވެސް ނުވޭ އަބަދުވެސް ނިކަމެތި މީހާ ނިކަމެތި.


ލަންދުއަށް ބާރުވަޔާއެކު ބޯކޮށްވާރޭވެހި ގެއްލުންތަކެއްވެއްޖެ. | Landhooinfo\nލަންދުއަށް ބާރުވަޔާއެކު ބޯކޮށްވާރޭވެހި ގެއްލުންތަކެއްވެއްޖެ.\nމޫސުން ގޯސްވެއްޖެ މުޅި ރާއްޖެއަށް ވައިޓްއެލާޓް ނެރެފި.\nމިއަދު ކުރަމުންދާ ވިއްސާރައިގާ ކޮންމެވެސް ވަރަކަށް ލަންދުއަށްދަނީ އުދަވެސް އަރަމުން\nނ.ލަންދުއަށް މިއަދު މެންދުރުފަސްވީއްސުރެ ބާރުވަޔާއެކު ބޯކޮށްވާރޭވެހި ބައެއް ގޭގެއަށް ގެއްލުންތަކެއް ވެއްޖެއެވެ.\nއެގޮތުން ދެ ގެއެއްގެ ފުރާޅުން ބައެއް ވަޔާ އެއްލާ ލައިފާވާއިރު އިތުރު ބައެއް ގޭގޭގައި ހައްދާފައިވާ ޖަނބުރޯލް ގަސްފަދަ ބޮޑެތި ގަސްގަސް އިރައިގެން ގޮސް ބައިތައް ވެއްޓުމާއި، ކެޔޮފީނި ފަޅޯގަސް ފަދަ ގިނަ ގަސްތަކެއް ވެއްޓިފައިވާ ކަމަށް މަޢުލޫމާތު ލިބިފައިވެއެވެ.\nހުޅަނގު މޫސުމުގެ ގަދަ ވިއްސާރައިގެ ސަބަބުން ފުރާދުއްވާ އުޅަނދު ފަހަރުވެސް ދަތުރުތައް ވަނީ މެދުކަނޑާލައިފައެވެ. އެގޮތުން ރޭ ފަތިހު މާލެދިއުމަށް ފުރަން ހަމަޖެހިފައިވާ (ތާޖު) ކުޅުދޫބޯޓްވެސް ވަނީ ފުރުން ކެންސަލް ކޮށްފައެވެ.\nދަތުރު ފަތުރު ކުރުމުގައި ސަމާލުވުމަށް އިލްތިމާސްކޮށްފި.\nކަނޑު ދަތުރުފަތުރު ކުރުމުގައި ހުރިހާ ފަރާތްތަކުން ވެސް ކަނޑުމަތީގެ ސަލާމަތާއި ރައްކާތެރިކަމަށް އަޅަންޖެހޭ ފިޔަވަޅުތައް އެޅުމަށް އެމްއެންޑީއެފުން އިލްތިމާސްކޮށްފިއެވެ. އެމްއެންޑީއެފުން …


Association championship: Ehme molhu Athlete ge magaam Saaid aai Himna ah | Mihaaru\nސާއިދު (ކ) އާއި ހިމްނާ.\nއެސޯސިއޭޝަން ޗެމްޕިއަންޝިޕް: އެންމެ މޮޅު އެތުލީޓުންނަކީ ސާއިދާއި ހިމްނާ\n05 މެއި 2019 - 09:52 1 comment\nއެތުލެޓިކްސް އެސޯސިއޭޝަން ޗެމްޕިއަންޝިޕުގެ އޯޕަން ބައިގެ އެންމެ މޮޅު ފިރިހެން އެތުލީޓުގެ މަގާމް ދިވެހި ސިފައިންގެ ކްލަބުގެ ހަސަން ސާއިދު އަދި އެންމެ މޮޅު އަންހެން އެތުލީޓުގެ މަގާމް ކްލަބް ރައިވެރިޔާގެ އައިޝަތު ހިމްނާ ހަސަން ހޯދައިފި އެވެ.\nރާއްޖޭގެ އެތުލެޓިކްސްގެ ތާރީހު ދުށް އެންމެ ކާމިޔާބު އެތުލީޓް ސާއިދު، މެދުކެނޑުމަކަށް ފަހު ބޭއްވި އެސޯސިއޭޝަން ޗެމްޕިއަންޝިޕުން އެއް ވަނަ ހޯދީ 100 މީޓަރު ދުވުމާއި 400 މީޓަރު ދުވުން ކާމިޔާބުކޮށްގެންނެވެ.\nމިދިޔަ އަހަރު ބައިނަލްއަގްވާމީ މުބާރާތްތަކުގައި ވާދަކޮށް އަންހެނުންގެ 400 މީޓަރު ދުވުމުގެ ގައުމީ ރެކޯޑް ދެ ފަހަރު އާކުރި އުއްމީދީ ދުވުންތެރިޔާ ހިމްނާ ވެސް އެސޯސިއޭޝަން ޗެމްޕިއަންޝިޕުގެ އެންމެ މޮޅު އެތުލީޓުގެ މަގާމް ހޯދީ 100 މީޓަރު ދުވުމާއި 200 މީޓަރު ދުވުން އަދި 400 މީޓަރު ދުވުމުން އެއް ވަނަ ހޯދައިގެންނެވެ.\nމީގެ ތެރެއިން 400 މީޓަރު ރޭސް އޭނާ އިއްޔެ ހަވީރު ކާމިޔާބުކުރީ 1:02 މިނެޓުން ދުވެގެންނެވެ. ދެ ވަނަ ހޯދީ 1:10 މިނެޓުން ދުވި ތިނަދޫ ޒުވާނުންގެ ޖަމިއްޔާގެ ފާތިމަތު މިލްހާ އެވެ. ތިން ވަނަ އަކީ ޖީއެން ވޮލަންޓިއާސްގެ ފާތިމަތު ސަދާ އެވެ. އޭނާ ދުވީ 1.11 މިނެޓުންނެވެ.\n1500 މީޓަރު ދުވުމުން އެއް ވަނަ ހޯދުމަށް ފަހު ޖާއިޝާ އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nފަނަރަ އަހަރުން މަތީގެ އެތުލީޓުންނަށް ހާއްސަކޮށްގެން ބޭއްވި އޯޕަން ބައިގެ އިތުރުން ދެން އޮތީ 15 އަހަރުން ދަށުގެ ކެޓަގަރީ އެވެ. އެ ބައިން ފިރިހެން އެންމެ މޮޅު އެތުލީޓަކީ ޓްރެކް އެންޑް ފީލްޑް އެސޯސިއޭޝަނުގެ މުހައްމަދު އަލްހާން މަސްއޫދެވެ. އޭނާ ވަނީ 15 އަހަރުން ދަށުގެ 800 މީޓަރު ދުވުމާއި 1500 މީޓަރު ދުވުމުން އެއް ވަނަ ހޯދައިފަ އެވެ.\nމި ބައިން އެންމެ މޮޅު އަންހެން އެތުލީޓަކީ ކުޑަހުސެން ސްޕޯޓްސް އެސޯސިއޭޝަނުގެ މަރިޔަމް ރުޔާ އަލީ އެވެ. އޭނާ ވަނީ 15 އަހަރުން ދަށުގެ 100 މީޓަރު ދުވުމާއި 200 މީޓަރު ދުވުމުން އެއް ވަނަ ހޯދައިފަ އެވެ.\nތިން ދުވަހަށް ކުރިއަށް ދިޔަ މި މުބާރާތުގައި އިއްޔެ ހަވީރު ބޭއްވި އޯޕަން ފިރިހެން ބައިގެ 400 މީޓަރު ދުވުމުން އެއް ވަނަ ހޯދީ މުހައްމަދު ނާއިލެވެ. ސާއިދު ސްޕޯޓްސް އަށް ދުވި ނާއިލްގެ ޓައިމިން އަކީ 52.52 ސިކުންތެވެ. ދެ ވަނަ އަށް ދިޔަ އެ ޓީމުގެ އިބްރާހިމް އަޝްފާން އަލީ (އައްޕި) ރޭސް ނިންމީ 53.82 ސިކުންތެވެ. ތިން ވަނަ އަކީ ކްލަބް ރައިވެރިޔާގެ މުހައްމަދު ނާވީ އެވެ. ޓައިމިން އަކީ 54.15 ސިކުންތެވެ.\nނާއިލް 400 މީޓަރު ދުވުން ނިންމުމަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nއިއްޔެ ހަވީރު އޮތް އޯޕަން ފިރިހެނުންގެ 1500 މީޓަރު ދުވުން ކާމިޔާބުކުރީ ދިވެހި ސިފައިންގެ ކްލަބުގެ ހުސެއިން ރިޒާ އެވެ. އޭނާ ދުވީ 4:15 މިނެޓުންނެވެ. ދެ ވަނަ ހޯދީ ސިފައިންގެ ކްލަބުގެ ހުސެއިން ފަޒީލް ހާރޫނެވެ. ޓައިމިން އަކީ 4:20 މިނެޓެވެ. ތިން ވަނަ އަށް ދިޔައީ 4:22 މިނެޓުން ދުވި ސިފައިންގެ ކްލަބުގެ މުހައްމަދު ރަޝީދު (މޯޑް) އެވެ.\nމި ބައިގެ އަންހެން އެއް ވަނަ އަކީ ޓްރެކް އެންޑް ފީލްޑް އެސޯސިއޭޝަނުގެ އައިމިނަތު ޖާއިޝާ ޖުނީޒެވެ. ޓައިމިން އަކީ 5:27 މިނެޓެވެ. ދެ ވަނަ ހޯދީ 5:28 މިނެޓުން ދުވި ކުޑަހުސެން ސްޕޯޓްސް އެސޯސިއޭޝަނުގެ މަރިޔަމް އަބްދުލްކަރީމެވެ. ތިން ވަނަ އަކީ 6:24 މިނެޓުން ދުވި ޓްރެކް އެންޑް ފީލްޑް އެސޯސިއޭޝަނުގެ ޒުލައިޚާ އަބްދުﷲ އެވެ.\nއިތުރު ލިޔުންތައް އެތުލެޓިކްސް\nއޭޑީކޭއިން ކިޔަވައިދިން ޑޮކްޓަރުން ހިދުމަތަށް\nއެކަނިވެރި މައިންނަށް ދޭ އެލަވަންސް ބޮޑުކުރަނީ


ހިޔާ މަޝްރޫއުގެ ފްލެޓްތައް މިއަހަރުގެ ތެރޭގައި ހައްގުވެރިންނާ ހަވާލުކުރާނަން: ރައީސް – Dhen.mv\nހިޔާ މަޝްރޫއުގެ ފްލެޓްތައް މިއަހަރުގެ ތެރޭގައި ހައްގުވެރިންނާ ހަވާލުކުރާނަން: ރައީސް\nFebruary 3, 2020 - 11:50 am\nހިޔާ މަޝްރޫއުގެ ފްލެޓްތައް މިއަހަރުގެ ތެރޭގައި ހައްގުވެރިންނާ ހަވާލުކުރައްވާނެކަމުގެ ޔަގީންކަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދެއްވައިފިއެވެ.\nމިއަހަރުގެ ރައްޔިތުންގެ މަޖިލިސް ހުޅުއްވާދެއްވާ ރިޔާސީ ބަޔާން އިއްވަވަމުން ރައީސް ސޯލިހު ވިދާޅުވީ ރައްޔިތުންގެ އެންމެ ބޮޑު ކަންބޮޑުވުމަކީ އަބުރުވެރި ދިރިއުޅުމަކަށް ބޭނުންވާ އަމިއްލަ ބޯހިޔާވަހިކަމެއް ނެތުންކަމަށެވެ. މި މައްސަލައަށް ހައްލު ހޯދައިދީ ދެފުށް ފެންނަ އިންސާފުވެރި ނިޒާމަކުން ރައްޔިތުން ގެދޮރުވެރި ކޮށްދޭނެކަމުގެ ޔަގީންކަން ރައީސް ވަނީ ދެއްވާފައެވެ.\nހިޔާ މަޝްރޫއުގެ ފްލެޓްތަކުގެ އެންމެ ފަހުގެ މައުލޫމާތު ހިއްސާކުރައްވަމުން ރައީސް ވިދާޅުވީ އެ މަޝްރޫއުގެ 17،189 މިހާތަނަށް ސްކްރީން ކޮށްފައިވާކަމަށެވެ.\nއަތްފޯރާފަށުގެ ބޯހިޔާވަހިކަމަށް ބޭނުންވެފައިވާ، 20،000 ވުރެ ގިނަ އާއިލާ ހަމައެކަނި މާލެ ސަރަހައްދުގައި ވެސް އެބަތިބިކަން ރައީސް ވަނީ ފާހަގަކުރައްވާފައެވެ. އެގޮތުން ހިޔާ މަޝްރޫއަށް ފޯމު ހުށަހެޅި މީހުންގެ ތެރެއިން ޝަރުތު ހަމަވާ މީހުންގެ ދިރިއުޅުމުގެ ހާލަތު ބެލުމުގެ މަސައްކަތް ކުރަމުންދާކަމަށް ރައީސް ވިދާޅުވިއެވެ. މި މަސައްކަތުގެ ދަށުން މިހާތަނަށް ފަސް ކެޓަގަރީއެއްގެ މަސައްކަތް ނިމި، ފްލެޓް ހައްގުވާ މީހުންގެ ލިސްޓް އިއުލާންކުރުމަށް ތައްޔާރުވެފައިވާކަން ރައީސް ވިދަޅުވިއެވެ.\n"ހިޔާ މަޝްރޫއުގެ 17189 ފޯމެއް މިހާތަނަށް ސްކްރީންކުރެވި، ޝަރުތު ހަމަވާ މީހުންގެ ދިރިއުޅުމުގެ ޙާލަތު ބެލުމުގެ މަސައްކަތް މިހާރު އަންނަނީ ކުރެވެމުން. މިހާތަނަށް މުޅި ޖުމްލަ،5ކެޓަގަރީއެއްގެ މަސައްކަތް ނިމި، ފްލެޓް ޙައްޤުވާ މީހުންގެ ލިސްޓްތައް ޢިއުލާންކުރުމަށް ވަނީ ތައްޔާރުވެފައި. ހިޔާ މަޝްރޫއުގެ 7000 ފްލެޓް، އިރާދަކުރެއްވިއްޔާ މިއަހަރުގެ ތެރޭގައި ޙައްޤުވެރިންނާ ޙަވާލުކުރެވޭނެ." ރައީސް ސޯލިހު ވިދާޅުވިއެވެ.\nހިޔާ މަޝްރޫއުގެ އިތުރުން މާލޭ ރަށްވެހިންނަށް ހުޅުމާލޭގައި ހެދުމަށް މި ސަރުކާރުން ނިންމި ފުރަތަމަ 4000 ހައުސިންގ ޔުނިޓްގެ އަމަލީ މަސައްކަތް، މިއަހަރުގެ ތެރޭގައި ފެށޭނެކަމުގެ ޔަގީންކަންވެސް ރައީސް ވަނީ ދެއްވާފައެވެ. އަދި ވެށިފަހި ޕްރޮގްރާމްގެ ދަށުން މިހާތަނަށް ބޯހިޔާވަހިކަމެއް ހަމަނުޖެހި ތިބި ހުރިހާ އެންމެނަށްވެސް، އެމީހުންނާއި ސަރުކާރާ ދެމެދު އެއްބަސްވެފައި އޮތް ގޮތަށް، މިއަހަރުގެ ތެރޭގައި ބޯހިޔާވަހިކަން ހަމަޖެހިގެން ދާނެކަންވެސް ރައީސް ހާމަކުރެއްވިއެވެ.


Coca Cola Long Run Anna April Mahu - Vaguthu\nކޮކާކޯލާ ލޯންގް ރަން އަންނަ އެޕްރިލް މަހު\nކޮކާކޯލާ ލޯންގް ރަން އަންނަ އެޕްރީލް މަހުގެ 10 ވަނަ ދުވަހު ހުޅުމާލޭގައި ބާއްވަން ނިންމައިފި އެވެ.\nކޮކާ ކޯލާ ލޯންގް ރަން އޮންނަ ތާރީހު އިއުލާނުކޮށްފައިވަނި ޓޯޓަލް ފިޓްނަސް ގްރޫޕް (ޓީއެފްޖީ) އިން ބާއްވާ ހުރިހާ ދުވުމެއްގެ ޓައިޓަލް ސްޕޮންސަރުންނާއެކު އެއްބަސްވުމުގައި ސޮއި ކުރުމަށް މިއަދު ބޭއްވި ހާއްސަ ރަސްމިއްޔާތެއްގައެވެ.\nޓީއެފްޖީ އިން މި އަހަރު ތަފާތު ހަ ދުވުމެއް ބާއްވަން ނިންމައިފައިވާއިރު އެ ހުރިހާ ހަރަކާތެއްގެ މެއިން ސްޕޮންސަރަކީ ކޮކާ ކޯލާ އެވެ. ޓީއެފްޖީން ބާއްވާ “ރަން އިން ލާމު“ ގެ ޓައިޓްލް ސްޕޮންސަރަކީ ފްރިސްޗިލީ (ފިނޯ ޕްރައިވެޓް ލިމިޓެޑް) އެވެ. “ބޮޑު ހާފް 2020”ގެ ޓައިޓްލް ސްޕޮންސަރަކަށް ހަމަޖައްސާފައިވަނީ ބެގާ (ހެޕީ މާކެޓު) އެވެ. މި ހުރިހާ ދުވުމުގެ އެސޯސިއޭޓެޑް ސްޕޮންސަރުންނަކީ އެލައިޑް އިންޝުއަރެންސް އާއި ސޮނީ ސްޕޯޓްސް އަދި ސީގަލްގެ އިތުރުން ޕްރިންޓް ލެބް އެވެ.\nމި އަހަރު ލޯންގް ރަންގައި ބައިވެރިވުމަށް ބޭނުންވާ ފަރާތް ތަކުން އަންނަ މަހުގެ 20 ވަނަ ދުވަހުގެ ކުރިން ރެޖިސްޓްރީ ވުމަށް ޓީއެފްޖީން ވަނީ އެދިފަ އެވެ.\nޓީއެފްޖީން އަންނަނީ އަންނަ މަހުގެ 13 ވަނަ ދުވަހު ކެއާ ސޮސައިޓީ އާއި ގުޅިގެން އަންހެނުންނަށް ހާއްސަކޮށްގެން "ރަން އިން ރަން" ގެ ނަމުގައި ވެސް ދުވުމެއް ބާއްވަން ތައްޔާރުވަމުންނެވެ. މި ދުވުމުގެ ޓައިޓްލް ސްޕޮންސަރަކީ އެސްޓީއޯ އެވެ.\nކޮކާކޯލާ ލޯންގް ރަން 2019 ލޯންޗް ކޮށްފި\nރާއްޖޭގައި ބާއްވާ އެންމެ ފުރިހަމަ ދުވުމުގެ ރޭހަށް ފަހުގެ ތައްޔާރީތައް ފަށައިފި\nވޯލްޑް ކަޕް ބަލާލަން ދިޔުމަށް ކޮކާކޯލާގެ ފަރާތުން ދިވެހިންނަށް ރަނުގެ ފުރުސަތު\nފެބުރުއަރީ 27, 2020 19:32\nކޮވިޑް 19 އާހެދީ ކެންސަލް ވާނެހެން ހީވަނީ ފަހުވަގުތު


ދެ މިނިސްޓްރީއެއްގެ ސްޓޭޓް މިނިސްޓަރުގެ މަޤާމަށް ދެ ބޭފުޅަކު ޢައްޔަން ކުރައްވައި މަޤާމުގެ ފަތްކޮޅު އަރުވައިފި - The President's Office\n19 އޮގަސްޓް 2019، ރިފަރެންސް: 2019-610\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދެ މިނިސްޓްރީއެއްގެ ސްޓޭޓް މިނިސްޓަރުގެ މަޤާމަށް ދެ ބޭފުޅަކު ޢައްޔަން ކުރައްވައި އެ ބޭފުޅުންގެ މަޤާމުގެ ފަތްކޮޅު މިއަދު އަރުވައިފިއެވެ. މި ދެ ބޭފުޅުންގެ މަޤާމުގެ ފަތްކޮޅު އެރުވުމުގެ ރަސްމިއްޔާތު ބާއްވާފައި ވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމިއަދު މިނިސްޓަރ އޮފް ސްޓޭޓް ފޮރ އެޑިއުކޭޝަންގެ މަގާމަށް އައްޔަން ކުރެއްވި ޢާއިޝަތު ޢާޠިޔާ ނަޞީރު މާސްޓަރސް ޑިގްރީ ހާޞިލުކުރައްވާފައި ވަނީ އިނގިރޭސި ވިލާތުގެ ޔުނިވަރސިޓީ އޮފް ނޮޓިންހަމް އިން އެޑިއުކޭޝަނަލް ލީޑަރޝިޕް ދާއިރާއިން ނެވެ.\nޢާޠިޔާ ނަޞީރު އެންމެ ފަހުން އަދާކުރައްވާފައި ވަނީ އޭޑީކޭ ހޮސްޕިޓަލްގެ ޗީފް އެޑްމިނިސްޓްރޭޓަރ ގެ މަޤާމެވެ. އޭގެ އިތުރުން އަމީނިއްޔާ ސްކޫލުގެ ޕްރިންސިޕަލްކަމާ ތަޢުލީމީ ދާއިރާގެ އެކިއެކި މަޤާމުތައް ޢާތިޔާ އަދާކުރައްވާފައި ވެއެވެ.\nމިއަދު މިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސްގެ މަގާމަށް އައްޔަންކުރެއްވި ހުވަދުއަތޮޅު ދެކުނުބުރި ތިނަދޫ، ނީލުގެ، ޒިފްލީނާއަކީ މިހާރު ޕީއެޗްޑީއަށް ކިޔަވާ ވިދާޅުވަމުންގެންދަވާ ބޭފުޅެކެވެ. ޒިފްލީނާ މާސްޓަރސް ޑިގްރީ ޙާޞިލު ކުރައްވާފައި ވަނީ ބިޒްނަސް އެޑްމިނިސްޓްރޭޝަންގެ ދާއިރާއިން އޮސްޓްރޭލިޔާގެ ޔުނިވަރސިޓީ އޮފް ސަދަން ކުއީންސްލޭންޑުންނެވެ.\nޒިފްލީނާ ފުރުއްވާފައިވާ ބައެއް މަޤާމުތަކުގެ ތެރޭގައި އެމްޑީޕީގެ ކޮންގްރެސް ކޮމެޓީގެ މެންބަރުކަމާއި އެޕާޓީގެ އެކި އެކި މަޤާމުތަކުގެ އިތުރުން ބައެއް މެގަޒިން ތަކުގެ އެޑިޓަރކަމާއި ތަޢުލީމީ ދާއިރާގެ ބައެއް މަޤާމުތައް ހިމެނެއެވެ.


Dheenah Furahssaara Kuri Massalla Ahnnanee Balamun: Fuluhun\nދީނަށް ފުރައްސާރަ ކުރަމުން އަންނަ މައްސަލަ އަންނަނީ ބަލަމުން: ފުލުހުން\nއިސްލާމްދީނަށް ފުރައްސާރަކޮށް ދިވެހި ދައުލަތަށް ގޮންޖަހާ ޓްވީޓާގައި ވާހަކަދައްކަމުން އަންނަ މީހާގެ މައްސަލަ ބަލަމުން އަންނަ ކަމަށް ފުލުހުން ބުނެފިއެވެ.\nފުލުހުން މީޑިއާ ވަޓްސްއަޕް ގްރޫޕުގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ފުލުހުންގެ އޮފިޝަލަކު ވިދާޅުވީ އެ މައްސަލަ ބަލަމުން އަންނަ ކަމަށެވެ. އެމީހާއަކީ މިދިޔަ އަހަރުވެސް ދީނަށް ފުރައްސާރަ ކޮށްގެން ފުލުހުން ހައްޔަރުކުރި މީހެކެވެ. ނަމަވެސް މިދިޔަ ބުރާފަތި ދުވަހު ކޯޓުން ވަނީ އޭނާ ދޫކޮށްލާފައެވެ. އޭނާއަކީ ގދ. ތިނަދޫ އަށް އުފަން މުހައްމަދު ރުސްތަމް މުޖުތަބާ ނަމަކަށް ކިޔާ މީހެކެވެ.\nފުލުހުން ވަނީ ރުސްތަމް ދޫކޮށްލުމާއި ގުޅޭ ގޮތުން ވެސް ވާހަކަދައްކާފައެވެ. އެގޮތުން ފުލުހުން ބުނީ ދީނަށް ފުރައްސާރަކޮށްގެން ރުސްތަމް ހައްޔަރުކުރީ މިދިޔަ އަހަރުގެ ސެޕްޓެމްބަރު މަހުގެ 10ވަނަ ދުވަހުގައި ކަމަށެވެ. އެ މައްސަލާގެ ތަހުގީގުކޮށް އޭނާގެ މައްޗަށް ދައުވާ ކުރުމަށް އެދި ޕީޖީ އޮފީހަށް ފޮނުވީ އޮކްޓޫބަރު 10 2019 ގައި ކަމަށްވެސް ފުލުހުން ބުންޏެވެ. ފުލުހުން ބުނި ގޮތުގައި ފުލުހުންގެ ހައްޔަރުން އޮކްޓޫބަރު 14، 2019 އިގައި ކަރެކްޝަންގެ ބަދަލު ކުރި ކަމަށާއި އޭނާގެ މައްސަލަ ކޯޓުގައި އޮއްވާ މި މަހުގެ ނުވަ ވަނަ ދުވަހު އޭނާ ބަންދުން ދޫކޮށްލާފައިވާ ކަމަށެވެ.\nއެނގިފައިވާ ގޮތުގައި އޭނާ ދޫކޮށްލީ ތިނަދޫ މެޖިސްޓްރޭޓު ކޯޓުންނެވެ. އަދި އޭނާ ދޫކޮށްލީ ކުރީގެ ގާނޫނެއްގެ ދަށުން ހައްޔަރު ކުރި ކަމަށް ބުނެއެވެ. ރުސްތަމް ވަނީ 2040ގައި ރާއްޖޭގައި އޮންނާނީ މިނިވަން ފިކުރުގެ ދައުލަތެއް ކަމަށްބުނެ އިސްލާމްދީނަށް ވަރަށް ބޮޑަށް ފުރައްސާރަކޮށްފައެވެ.


ޝުކުރުވެރިވާންޖެހޭ ތަރުތީބު އޮޅުވައިލުމަކީ ނިޢްމަތްތައް ގެއްލިގެންދާ ކަމެކެވެ! – ދިވެހި ނޫސް\nHome ⁄ ދީން ⁄ ޝުކުރުވެރިވާންޖެހޭ ތަރުތީބު އޮޅުވައިލުމަކީ ނިޢްމަތްތައް ގެއްލިގެންދާ ކަމެކެވެ!\nޝުކުރުވެރިވާންޖެހޭ ތަރުތީބު އޮޅުވައިލުމަކީ ނިޢްމަތްތައް ގެއްލިގެންދާ ކަމެކެވެ!\nﷲ ތިބާއަށް ބަންދުކުރައްވަވައިފި ދޮރެއް ހުޅުވައިދެވޭނެ މީހަކު ނުހުންނާނެއެވެ! ހަމައެފަދައިން ﷲ ހުޅުއްވަވައިދެއްވަވައިފި ދޮރެއް ބަންދުކުރެވޭނެ މީހަކުވެސް ނުހުންނާނެއެވެ! ހުރިހާ ބާރުތަކެއް މިލްކުވެވޮޑިގެންވަނީ އެކަލާނގެއަށެވެ!\nވީމާ ތިބާއަށް އެއްވެސް ކަމެއްގައި ދޮރު ބަންދުވެފައިވާނަމަ، ކުރިއަށް ނުދެވޭނަމަ ﷲ ތަޢާލާއަށް ކުއްތަންވުން އިތުރުކުރަން މަސައްކަތްކުރާށެވެ! ބަންދުވެފައިވާ ދޮރު ހުޅުއްވަވައި ދެއްވެވުން އެދި ﷲ ތަޢާލާ އަށް ދުޢާކުރުން ގިނަކުރާށެވެ!\nތިބާއަށް ޙާޞިލު ނުކުރެވި އޮތް ކަމެއް މީހަކު މެދުވެރިކޮށްގެންވެސް ޙާޞިލުކުރެވޭނީ އެކަމެއް ތިބާއަށް ޙާޞިލުވުމަށް ﷲ މިންވަރުކުރެއްވެވުމުންނެވެ. ވީމާ ފުރަތަމަ ކަމަކަށް ޝުކުރުވާން ޖެހޭނީ ﷲ ތަޢާލާއަށެވެ. މެދުވެރިވި މީހާއަށް ޝުކުރުވެރިވުން ގެންނަން ޖެހޭނީ އެއިގެ ފަހަތުންނެވެ.\nނަމަވެސް މިހާރަކަށް އައިސް ގިނަ މީހުންނަށް ޢަމަލުކުރެވެނީ އެގޮތަކަށް ނޫނެވެ. ތިމާ އެދޭ ކަމެއް ޙާޞިލު ވުމުން ފުރަތަމަވެސް ޝުކުރު އަދާކުރެވެނީ މެދުވެރިވި މީހާއަށެވެ. ޤަބޫލުކުރެވިފައި އޮންނަނީ އެކަން ޙާޞިލުވީ އެމީހާ ކޮށްދިނުމުން ކަމަށެވެ. ނަމަވެސް ޙަޤީޤަތަކީ އެއީއެއް ނޫނެވެ. ޙަޤީޤަތަކީ ތިބާއަށް އެކަމެއް ކޮށްދިނުމުގެ ވިސްނުން ﷲ އޭނާއަށް ނުދެއްވަވާނަމަ، އޭނާ މެދުވެރި ކުރައްވަވައި ތިބާއަށް އެކަން ވުމަށް މިންވަރު ނުކުރައްވަވާނަމަ އެކަން ޙާޞިލެއް ނުވާނެއެވެ.\nޝުކުރުވެރިވާން އޮތް ތަރުތީބު އޮޅުވައިނުލާށެވެ! އެއީ ތިބާ ނިޢްމަތްތަކުން މަޙްރޫމްވާ ސަބަބަކަށްވެސް ވެދާނެއެވެ. އަދި އިތުރު ތަކްލީފްތައް އުފުލަން ޖެހޭ ސަބަބަކަށްވެސް ވެދާނެއެވެ! “ޝުކުރުވެރިވާ އަޅުންނަށް ނިޢްމަތްތައް އިތުރުކޮށް ދެއްވަވާނެ” ކަމަސް އޮތް ވަޙީ ބަސްފުޅު އެންމެ ހިނދުކޮޅަކަށްވެސް ހަނދާން ނައްތައިނުލާށެވެ!\n“އަދި، ﷲ ގެ އިޛްނަފުޅާލައިގެންމެނުވީ، މަރުވުމަކީ، އެއްވެސް ނަފްސަކަށް އޮތްކަމެއް ނޫނެވެ. (އެކަންއޮތީ) ވަގުތު ކަނޑައަޅުއްވައި ލިޔުއްވާފައެވެ. އަދި، ދުނިޔޭގެ ޘަވާބް އެދޭމީހާ، (ދަންނާށެވެ!) އެމީހަކަށް ތިމަންރަސްކަލާނގެ އޭގެތެރެއިން މިންވަރު ކުރައްވާފައިވާ އެއްޗެއް ދެއްވާހުށީމެވެ. އަދި، އާޚިރަތުގެ ޘަވާބް އެދޭމީހާ، (ދަންނާށެވެ!) އެމީހަކަށް ތިމަންރަސްކަލާނގެ އޭގެތެރެއިން މިންވަރުކުރައްވާފައިވާ އެއްޗެއް ދެއްވާހުށީމެވެ. އަދި، ޝުކުރު ކުރާ މީހުންނަށް ތިމަންރަސްކަލާނގެ ޖަޒާ ދެއްވާހުށީމެވެ.” (އާލްޢިމްރާން: 145)\nއިސްލާމް ދީނުގައި ކީރިތި ރަސޫލާގެ ސުއްނަތުގެ މަޤާމު\nވުޟޫކޮއްގެން ވުޟޫމަތީގަހުރި މީހެއް ގައިގަ ނަޖިހެއް ހޭކިއްޖެނަމަ އަމަލުކުރަން އޮތް ގޮތް\nބައްޕައިންނޭވެ! ޝައިޚް ރިމާޒްގެ މިވާހަކައިން ޢިބްރަތް ޙާޞިލުނުކުރެވޭނެނަމަ ކައިވެނިކުރުމާ ދަރިން ހޯދުމުގެ އެއްވެސް ބޭނުމެއް ނިކަން ބުނެބަލަ!


vnews - Umurun 12 dhuvahugai dhatheh nagaifi\nއުމުރުން 12 ދުވަހުގައި ދަތެއް ނަގައިފި\n4 އޯގަސްޓް 2018\nއައިލާ-ރޯސް ދަތް ނެގުމުގެ ކުރިން\nއުފަންވި އިރު އަނގައިގައި ދަތެއް ހުރި ކުއްޖެއްގެ އުމުރުން އެންމެ 12 ދުވަހުގައި ދަތް ނަގައިފި އެވެ.\nއައިލާ-ރޯޒް ހައިސްމަންގެ މަންމަ ޖޭސްމިން ބުނާ ގޮތުގައި އޭނާގެ ދަރިފުޅު އެހާ ހަގު އުމުރެއްގައި ދަތުގެ ޑޮކްޓަރަކަށް ދައްކަން ގެންދަން ޖެހިދާނެ ކަމަކަށް އޭނާ ހިއެއް ނުކުރެ އެވެ.\n"އެ ދަތް ނަގަން ޖެހުނީ އޭތި ހެލޭ ވަރުން. އޭނަ އަހަންނަށް ވުރެ ބިރު ކުޑަ. އެއްގޮތަކަށް ވެސް ރޮއެ ވެސް ނުލާ" ޖޭސްމިން ބުންޏެވެ.\nސެވަން ޓްރީސް ޑެންޓަލް މެޑިކަލް ސެންޓަރުން ބުނި ގޮތުގައި އައިލާ-ރޯސް އަކީ އެތަނުން ފަރުވާ ހޯދި އެންމެ އުމުރުން ހަގު ކުއްޖާ އެވެ. އެހެންނަމަވެސް އެހެން ކުދިންނެކޭ އެއްފަދައިން އައިލާ-ރޯސް އަށް ވެސް ދަތް ނެގުމަށްފަހު ސްޓިކާއެއް ވަނީ ދީފަ އެވެ.\nއާއްމު ގޮތެއްގައި ކުޑަކުދިންގެ ދަތް ފަޅަން ފަށަނީ އެކުދިންގެ އުމުރުން ހަ މަހުގަ އެވެ. އެކަމަކު ބައެއް ކުދިން ހަތަރު މަހުގައި ނުވަތަ އެއް އަހަރު ފަހުން ވެސް ދަތް ފަޅަން ފަށަ އެވެ.\nދަތް އުފުރުމުގެ ކުރިން އައިލާ-ރޯސް އަށް ވަނީ އައްސި ކުރުމަށް ކްރީމެއް އުނގުޅާފަ އެވެ. ސަބަބަކީ ހޭނެއްތޭ ވަރަށް ވުރެ އައިލާ-ރޯސް އުމުރުން ހަގު ވީމަ އެވެ.\nއައިލާ-ރޯސް ދަތް ނެގުމަށް ފަހު\n"އަހަންނަށް ކޮޓަރިން ނުކުންނަން ޖެހުނީ ރޮވޭ ވަރުން. އަހަރެންގެ ދަރިފުޅަށް ތަދުވާތަން ބަލާކަށް އަހަންނަކަށް ނުކެރުނު. މިހާރު ވަރަށް ތަފާތު ވައްތަރެއް އޭނަ ޖަހަނީ ދަތް ނެތީމަ" ޖޭސްމިން ބުންޏެވެ.\nއައިލާ-ރޯސްގެ ދަތް އުފުރި ޑެންޓިސްޓު ކަމަށްވާ އަލާ ޖެބުރް ބުނި ގޮތުގައި އޮޕަރޭޝަން ކުރި އިރު އައިލާ-ރޯސް އެއްވެސް އަޑެއް ނުލައްވާ ކަމަށާއި އޭނާގެ ދަތްތައް ކުރިއަށް އޮތް ތާނގައި ރީއްޗަށް ނުފަޅަފާނެ ކަމުގެ އެއްވެސް ނިޝާނެއް ނުވަތަ އަލާމާތެއް ފެންނަން ނެތް ކަމަށެވެ.\n"އައިލާ-ރޯސް އުފަންވި އިރު އަހަރެން ހުރީ ހޮސްޕިޓަލުގެ ރޮޓޭޝަންގައި. މެޓާނިޓީ ޓީމަށް އޭނާގެ ދަތެއް ހުރިކަން ފާހަގަވެގެން ގުޅީމަ އަހަރެން ދިޔައިން އެހީވާން. އަސްލު ވަރަށް ބޮޑު އިއްތިފާގެއް އެމީހުން ހޮސްޕިޓަލުގެ ކުރިމަތީގައި ހުރި ޑެންޓަލް އެކްސެސް ސެންޓަރަށް އައި އިރު މިތާނގެ ޑިއުޓީ ޑޮކްޓަރަކަށް އެގަޑީގައި އަހަންނަށް ހުރެވުމަކީ" އަލާ ބުންޏެވެ.\nއެމްއެންޔޫގެ ކޯސްތަކުގެ ފެންވަރު ރަނގަޅުކުރުމަށް އީ-ލާނިން ޕްރޮގްރާމެއް ފަށައިފި\nގަވައިދާ ހިލާފަށް ދިރުންތަކުގެ ވިޔަފާރިކުރުން ހުއްޓުވަން އަވަސް ފިޔަވަޅުތަކެއް އަޅަންޖެހޭ: ސާވެން


New in Gotor dhookohlaifi | Mihaaru\nގޮޓޯ (ކ-2) ނިއުގެ ކުޅުންތެރިންނާ އެކު އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\nއެނގިފައިވާ ގޮތުގައި އޭނާ ދެން ގުޅޭނީ ނިއުގެ ކުރީގެ ކޯޗު އޮސްކާ ބްރުޒޮން މިހާރު ކޯޗުކޮށްދޭ ބަންގްލަދޭޝްގެ ބަސަންދުރާ ކިންގްސްއާ އެވެ. ނިއު ވަނީ އެ ކްލަބާ ދެކޮޅަށް އެކުވެރިކަމުގެ މެޗެއް ކުޅެން ރޭ ބަންގްލަދޭޝަށް ފުރައިފަ އެވެ.\nނިއުގެ ޖެނެރަލް ސެކްރެޓަރީ އަހުމަދު ނިޔާޒް (ޓެޑް) ވިދާޅުވީ ގޮޓޯ ދޫކޮށްލީ ރިލީޒް ފީއެއް ލިބުމުން ކަމަށާއި އޭނާ ދޫކޮށްލި މައިގަނޑު ސަބަބަކީ އޭއެފްސީ ކަޕުގެ ދެ ވަނަ ބުރަށް ނުދިއުމުން ކްލަބަށް ދިމާވި މާލީ މައްސަލަތަކުން އަރައިގަތުމަށް ކަމަށެވެ.\n"ކްލަބުގެ މިހާރުގެ އެންމެ ބޮޑު ވިސްނުމަކީ ޑިސެމްބަރުގެ ނިޔަލަށް ކްލަބުގެ ހުރިހާ ކުޅުންތެރިންނަށް ގަވާއިދުން މުސާރަ ދިނުން. އޭއެފްސީ ކަޕުގެ ދެ ވަނަ ބުރަށް ނުދިއުމުން މާލީ މައްސަލަތަކެއް ދިމާވި،" ޓެޑް ވިދާޅުވި އެވެ.\nއޭއެފްސީ ކަޕުގެ ދެ ވަނަ ބުރަށް ދިޔަ ނަމަ ނިއު އަށް 100،000 ޑޮލަރު (1.5 މިލިއަން ރުފިޔާ) ލިބުނީހެވެ. އެ ފުރުސަތު ގެއްލުނީ ފަހު މެޗުން އިންޑިއާގެ އައިޒޯލް އެފްސީ އަތުން ބަލިވުމުންނެވެ.\nޓެޑް ވިދާޅުވީ މި އަހަރާއި އަންނަ އަހަރު ކްލަބް ހަރުދަނާ ގޮތެއްގައި ބާއްވައި ހިންގުމަށްޓަކައި ޕްލޭންތަކެއް ހަދަމުން އަންނަ ކަމަށެވެ.\nނިއު އަށް މި ސީޒަނުގައި ގެނައި ބިދޭސީ ކުޅުންތެރިންގެ ތެރެއިން އަފްގާނިސްތާނުގެ ހާރޫން އަމީރީ ވެސް ފުރައިގެން ދިޔައީ މުސާރަ ނުދޭ ކަމަށް ބުނެ އެވެ. އެކަމަކު ނިއު އިން ބުނީ މުސާރަ ދީފައިވާ ކަމަށާއި އޭނާ ކުރަމުން ދިޔައީ ކްލަބަށް ކޮށްދެވެން ނެތް ޑިމާންޑްތަކެއް ކަމަށެވެ. އަދި ކެޕްޓަން އަލީ އަޝްފާގް (ދަގަނޑޭ) ވެސް ސީޒަނުގެ މެދުތެރެއިން ކްލަބް ދޫކޮށްލީ މުސާރަ ނުދޭ ކަމަށް ބުނެ އެވެ. އޭނާ ގުޅުނީ ޓީސީ ސްޕޯޓްސް ކްލަބާ އެވެ.\nގޮޓޯ ދިޔަ ނަމަވެސް ސްޕެއިން މިޑްފީލްޑަރު ކަންޑޭލާ އާއި ރުވާންޑާ ފޯވާޑް އަތުހިއޭ ކިޕްސަން އަދި ތުރުކުމެނިސްތާނުގެ އާމިރު ގުރުބާނީ ތިބޭނެ އެވެ. ކޯޗު އޮސްކާގެ ބަދަލުގައި އަދި ދާއިމީ ކޯޗެއް ހަމަނުޖައްސަ އެވެ. މިވަގުތު އިރުޝާދުދެނީ އެސިސްޓަންޓް ކޯޗު އަޝްރަފް ލުތުފީ (ސަމްޕަތު) އެވެ.\nސީޒަން ނުނިމެނީސް ކަންޑޭލާ އާއި އަތުހިއޭ ވެސް ދާނެ ބަލާތި\nޓެޑު ހަމަ ވާނުވައީ.\nކުޅުންތެރިން މިދާރޭޓުން ކުލަބް ދޫކޮށް ދަންޏާ ސީޒަން ނިމޭއިރު ޓެޑް އުޅެން ޖެހޭނީ ޖާޒީތަށް ހިފައިގެން މަގުމަތީ ލާނެ މީހަކުވޭތޯ؟\nސަންޕަތަކަށް ތިކަމެއް ވާނެހެނެއް ހީއެއްނުވޭ. ޓޭބަލްގެ ފުލުގަތިބެ މައްޗަށް ބަލާ ކުޅުދިޔާވެފަ ތިބެން ޖެހޭނީ.\nނުފޯރާ ފޮތިން ފޫގަޅާފް ރަންއިލޮށިން ކަދުރުކެއީމަ ވާނީ ތިހެން. ލޮލް


Treetop baeh department thah uvaalai, gina muvazzafun thakeh vaki kuranee | Mihaaru\nޓްރީ ޓޮޕް ހޮސްޕިޓަލް: އެތަނުގެ ގިނަ މުވައްޒަފުންތަކެއް ދަނީ ވަކިކުރަމުން ---ފޮޓޯ: ނިޝާން އަލީ/މިހާރު\nޓްރީޓޮޕްގެ ބައެއް ޑިޕާޓްމެންޓްތައް އުވާލައި، މުވައްޒަފުންތަކެއް ވަކި ކުރަނީ\n03 އޮކްޓޯބަރ 2018 - 16:58 72 comments\nގާތްގަނޑަކަށް 110 މިލިއަން ޑޮލަރު (1.7 ބިލިއަން ރުފިޔާ) ހަރަދު ކޮށްގެން މިދިޔަ އަހަރު ހިންގަން ފެށި، ރާއްޖޭގެ އެންމެ ބޮޑު ހޮސްޕިޓަލްގެ ސީއީއޯ އެޑްގާ ޓޯރަލް ހެނާންޑޭޒް މިދިޔަ މަހު ފަހުކޮޅު ވަނީ އެ ތަނުގެ ހުރިހާ މުވައްޒަފުންނާ ބައްދަލުކޮށް، ތަނުގެ ހާލަތު އޮޅުންފިލުވައިދެއްވައިފަ އެވެ. އެގޮތުން ގެއްލުމުގައި ހޮސްޕިޓަލް ހިންގަން ޖެހުމާއެކު، ބައެއް ޑިޕާޓްމެންޓްތަކާއި އެ ތަންތަނުގައި މަސައްކަތް ކުރާ މުވައްޒަފުންނާއި ޑޮކްޓަރުން ވަކިކުރަން ނިންމާފައިވާކަން އިއުލާން ކުރައްވާފައިވެ އެވެ.\n"މިހާރު"އާ ވާހަކަ ދެއްކެވި ޓްރީޓޮޕް ހޮސްޕިޓަލްގެ އިސް އޮފިޝަލަކު ވިދާޅުވީ ހޮސްޕިޓަލް ރީސްޓްރަކްޗާ ކުރުމުގެ މަސައްކަތް މިހާރު ކުރަމުން އަންނަ ކަމަށާއި އެކަމަކު އެ ތަނުން ދެމުން އަންނަ އެއްވެސް ހިދުމަތެއް ހުއްޓާނުލާނެ ކަމަށެވެ.\nނޫހުގައި ނަން ނުޖެހުމަށް އެދި ވާހަކަ ދެއްކެވި އެ ހޮސްޕިޓަލުގެ އެހެން އިސް ވެރިއަކު ވިދާޅުވީ ވަޒީފާ އިން ވަކި ކުރާ މުވައްޒަފުންގެ އަދަދު މި މަހުގެ ތެރޭގައި ކަނޑައަޅާނެ ކަމަށެވެ. އަދި ބައެއް މުވައްޒަފުންނާއި ޑޮކްޓަރުންނަށް މިހާރު ނޯޓިސް ދެމުން އަންނަ ކަމަށާއި އެކަމަކު އޭގެ ކުރިން، އެ ހޮސްޕިޓަލުގެ ބައެއް އިސް މީހުންނާއި ނަރުހުންނާއި ޑޮކްޓަރުން، އަމިއްލަ އަށް އިސްތިއުފާ ދެމުން އަންނަ ކަމަށް އޭނާ ވިދާޅުވި އެވެ.\n"މިހާރު" އަށް އެނގިފައިވާ ގޮތުގައި ހޮސްޕިޓަލުގެ ހާލަތު ހުރި ގޮތުން، އެ ތަނުގެ މެނޭޖްމެންޓް ލެވެލްގެ ފަސް މީހަކު މިއަދު ވެސް ވަނީ އިސްތިއުފާ ދެއްވައިފަ އެވެ. އޭގެ ތެރޭގައި އެ ތަނުގެ މެޑިކަލް ޑިރެކްޓަރު ވެސް ހިމެނެ އެވެ.\n"މިދިޔަ މަހު އެކަނި ވެސް އެކި ޑިޕާޓްމެންޓްތަކުން، ދިހަ މުވައްޒަފަކު ވަނީ އިސްތިއުފާ ދީފައި. ކުރި އަށް އޮތް ތަނުގައި އެ އަދަދު އިތުރުވާނެ ކަމަށް މި ބަލަނީ،" ހޮސްޕިޓަލުން ވާހަކަ ދެއްކެވި އިސް ވެރިޔާ ވިދާޅުވި އެވެ.\n"މިހާރު" އަށް އެނގިފައިވާ ގޮތުގައި ޓްރީޓޮޕްގައި އެޑްމިޓްކޮށްގެން ފަރުވާ ހޯދާ މީހުންގެ ނިސްބަތް ވަރަށް ބޮޑަށް ދަށެވެ. އެކަމަކު ރާއްޖޭގެ ބޮޑެތި މަހުޖަނުންތަކެއްގެ ހިއްސާ އޮންނަ ކުންފުންޏަކުން ތަރައްގީކުރި އެ ހޮސްޕިޓަލުން އެވްރެޖްކޮށް ދުވާލަކު 150 އަށް ވުރެ ގިނަ މީހުން ފަރުވާ ހޯދާ ކަމަށް އެ ތަނުން ބުންޏެވެ.\nމޮޅު ވަސީލަތްތަކާއި ގިނަ ސްޕެޝަލިސްޓުންނާއެކު ފަރުވާ ދޭން ފެށި ޓްރީޓޮޕްގައި ބަލި މީހުން އެޑްމިޓްކުރަން ތަފާތު ފަސް ކެޓަގަރީގެ 159 ކޮޓަރި ހުރެ އެވެ. އެ ގޮތުން ދެ މީހުން އެޑްމިޓްކުރެވޭ 30 ކޮޓަރި އާއި އެކަކަށް ހިދުމަތް ދެވޭ ގޮތަށް ހަދާފައި ހުރި 57 ކޮޓަރި އާއި ހަތަރު ޖޫނިއާ ސުއިޓާއި ހަ ސުޕީރިއާ ސުއިޓް އަދި ދެ ޕްރެޒިޑެންޝަލް ސުއިޓް ހުރެ އެވެ.\nކުރިން ހަމައެކަނި ޑޮކްޓަރަށް ދެއްކުމަށް އާސަންދަ ލިބޭ އެ ހޮސްޕިޓަލުގެ ހުރިހާ ހިދުމަތްތަކުން، މިދިޔަ މަހު ކުރީކޮޅު ވަނީ އާސަންދަ ލިބޭ ގޮތް ހަމަޖައްސާފަ އެވެ.\nއިތުރު ލިޔުންތައް ސިއްހަތު ޑޮކްޓަރުން ސިއްހީ ޚިދުމަތް ޓްރީޓޮޕް ހޮސްޕިޓަލް


Dhe dhareenge Ranvan: fahuraaeku hehvaali mamma aa bappa!\nޖަލާލުއްދީން އަދި އަފީފުއްދީން ސްކޫލުގައި މިއަހަރު ބޭއްވި އިނާމު ދިނުމުގެ ރަސްމިއްޔާތުގައި އަހުމަދާއި ތޯހިރާ. އެމީހުންގެ ދެ ދަރިންގެ ރަން ކާމިޔާބީގައި ބައިވެރިވަނީ\nއިބުރާހިމް އަހުމަދު. އިނާމު ދިނުމުގެ ރަސްމިއްޔާތުގެ ތެރެއިން--ފޮޓޯ:އައިވެލް\nމުހައްމަދު އަހުމަދު: އިނާމު ދިނުމުގެ ރަސްމިއްޔާތުގައި މަންމަ އާއި ބައްޕައާއެކު--ފޮޓޯ: މިހާޒް\nދެ ދަރީންގެ ރަންވަނަ: ފަހުރާއެކު ހެއްވާލި މަންމަ އާއި ބައްޕަ!\nއެއީ އުފާވެރިކަމާއެކު ކަރުނައިން ލޯތައް ތެތްމާލާނެ ވަގުތުކޮޅެކެވެ. ގުރުބާނީތަކުގެ އަގު ލިބިގެންދާ ހިނދުކޮޅެވެ. އާއިލާއަކަށް ލިބޭނެ އެންމެ ބޮޑު އެއް އުފަލަކީ ތައުލީމީ ހަޔާތުގައި ދަރިން ހޯދައި ރަންވަނަތެކެވެ. ދަރިން އުފުލާލާ ރަން ތަށިތަކެވެ. ސްޓޭޖް މައްޗަށް އަރާ ފޮޓޯއަށް ހުއްޓިލާ ވަގުތުކޮޅެވެ. ފަހުރުވެރިކަމާއެކު އިސް އުފުލާލާ ހިނިތުންވެލާ ވަގުތުކޮޅެވެ. މިއީ އެފަދަ ވަގުތުކޮޅެއްގެ ވާހަކައެވެ. މައިންބަފައިން ފަހުރުން ކަރުނައެޅި އެ ވަގުތުކޮޅުގެ ވާހަކައެވެ.\nހދ. ކުޅުދުއްފުށީ، ރަޝިޔާ، އަހުމަދު އާދަމް އާއި އޭނާގެ އަންހެނުން ތޯހިރާ މުނާ ހިތުގައި ޔަގީން ކަމެއް އޮތެވެ. އެމީހުން ދަރިން ތައުލީމީ ގޮތުން ރަންވަނަތައް އުފުލާނެ ކަމެވެ. ނަމޫނާ ދައްކާނެ ދަރިންތަކަކަށް ހެދުމަށް އެމީހުން އެ ކުދިންނަށް ދެމުން ދިޔައީ މިނެއް ތައުލީމާއި އަހްލާގެވެ.\nއަހުމަދުގެ ދަރީންގެ ތެރެއިން ދެވަނަ ދަރިފުޅު މުހައްމަދު އަހުމަދާއި އޭގެ ހައްގަށް ހުރި ދަރިފުޅު، އިބުރާހިމް އަހުމަދު މިވަނީ އެ ކުދިން ކިޔެވި ސްކޫލުތަކުން އެންމެ ފަހުރުވެރިވެ ކާމިޔާބީ ހޯދާފަ އެވެ. ޖަލާލުއްދީން ސްކޫލުގެ މަތީ ސާނަވީ އެންމެ މޮޅު ދަރިވަރަކަށް މުހައްމަދު ހާސިލްކުރިއިރު އޭނާ ވަނީ ރާއްޖޭގެ ގަދަ ދިހައެއްގައި އަށް ވަނާގައި ހިމެނިފަ އެވެ. މިއީ އެ ދެމަފިރިންނަށް ލިބުނު އެންމެ ބޮޑު އުފަލެވެ. އަނެއް ދަރިފުޅު، އިބުރާހިމް އަހުމަދު ވަނީ އަފީފުއްދީން ސްކޫލުން އޯލަވެލް ހަދައި މުޅި ސްކޫލުން ދެވަނަ ހާސިލްކޮށްފަ އެވެ. އަފީފުއްދީން ސްކޫލް ފެންނަ ހިސާބުގައި ހުންނަ ރަޝީޔާއަށް މި ބޮޑު އުފާވެރިކަން ވަދެފައިމިވަނީ އެކުއެކީގަ އެވެ.\nއިނާމު ދިނުމުގެ ރަސްމިއްޔާތެއްގެ ތެރެއިން އަހުމަދާއި އޭނާ ތިން ދަރިން އަދި އަންހެނުން ތޯހިރާ--\nތިން ކުދިން މިހާ ތަނަށް ހޯދި ބައެއް ކާމިޔާބީތައް\nއިބްރާހިމް ވަނީ އެކޮނޮމިކްސްއިން މުޅި ދުނިޔެއިން އަށް ވަނާގައި ހިމެނިފަ އެވެ. މިއީ މިފަދަ ވަނައެއް އަފީފުއްދީން ސްކޫލް ދަރިވަރަކު ހޯދި ވެސް ފުރަތަމަ ފަހަރެވެ. ރަށުން ކިޔަވައިގެން ވަރަށް މަދު ކުއްޖަކަށް ނޫނީ ދުނިޔޭގެ ފެންވަރުގެ މިފަދަ ކާމިޔާބީއެއް ނުލިބެ އެވެ.\n"އަޅުގަނޑުމެން އަބަދުވެސް ޔަގީންކުރަން ދަރީން ރަނގަޅު ނަތީޖާ ހޯދާނެކަން،" ފަހުރުވެރިކަމާއެކު ބައްޕަ، އަހުމަދު ބުންޏެވެ.\nއަހުމަދުގެ ހަތަރު ކުދިން ތިބޭއިރު ދޮށީ އަންހެން ދަރި، ރުހުސަތު އަހުމަދެވެ. އެއަށްފަހު މުހައްމަދު އަހުމަދާއި އިބުރާހިމް އަހުމަދު އަދި ދެ އަހަރު ނުވާ ކުޑަ ފިރިހެން ދަރިއެއް ހުރެ އެވެ. އަންހެން ދަރިފުޅާއި މުހައްމަދު އޯލެވެލް ނިންމީ މިދިޔަ އަހަރު އެވެ. އިބުރާހިމް އޯލެވެލް ނިންމާ މިހާރު އަންނަނީ އޭލެވެލްއަށް ކިޔަވަމުންނެވެ.\nއަހުމަދު އާދަމް ބުނި ގޮތުގައި ދަރިންނަށް ތައުލީމާއި ރީތި އަހުލާގް ދަސްކޮށްދިނީ އެ ކުދިންގެ މަންމަ، ތޯހިރާ އެވެ. ތޯހިރާއަކީ އަހުމަދުގެ ދޮށީ ދެ ދަރީގެ ދޮން މަންމަ އެވެ. ދޮން މަންމައަކަސް ވަރަށް ގާތެވެ. އަހުމަދު ބުނީ އޭނާގެ ދޮށީ ދެ ދަރިން އެ ކުދިންގެ އެންމެ ޅަ އުމުރުން ފެށިގެން ބަލައި ބޮޑުކުރީ ތޯހިރާ ކަމަށެވެ. އެ ކުދިންނަށް އެއީ އަސްލު މަންމަ ނޫންކަން އެނގުނީ ގުރޭޑް7ގެ ކިޔަވަމުންދިޔައިރު ޓީޗަރެއްގެ ފަރާތުންނެވެ.\nއަހުމަދު ދަރިންނާ އަންހެނުން ތޯހިރާއެކު\nއަހުމަދާ އޭނާގެ ތިން ދަރިން--\n"މުހައްމަދުގެ އުމުރުން ގާތްގަނޑަކަށް އަށް މަހުން ފެށިގެން ގެންގުޅުނީ އޭނާގެ ދޮން މަންމަ ތޯހިރާ، އެއްވެސް ކުއްޖެއް ތަފާތެއް ނުކޮށް ގެންގުޅުނީ، އެ ކުދިން ތައުބިއްޔަތުކޮށް ތައުލީމީ ދިން މީހަކީ އެ ކުދިންގެ މަންމަ ތޯހިރާ،" އަހުމަދު ބުންޏެވެ.\nދޮށީ ތިން ކުދިން ލިބުނީ ވަރަށް ގާތްގާތުގައި ކަމަށްވުމުން ދިރިއުޅުމުގައި ދަތިތަކެއް ކުރިމަތިވި ކަމަށާއި އެ ގޮންޖެހުންތަކުން މިއަދު އަރާ ގަނެވިފައިވާ ކަމަށް އަހުމަދު ބުންޏެވެ. ލިބޭ ކުޑަ އާމުދަނީ ފުއްދައިގެން ދިރިއުޅުން ކޮޅަށް ޖެހުނީ ވަރަށް ދަތިހާލުގައި ކަމަށް ވެސް އޭނާ ބުނެ އެވެ. ދަރިންނަށް ތައުލީމް ފޯރުކޮށްދިނީ އެ ކުދިންނަށް ނަމޫނާ ދައްކައިގެންނެވެ.\nއެއްވެސް ކުއްޖަކު ޓިއުޝަނަކަށް ނުދެ އެވެ. ނޭނގޭ ފިލާވަޅުތައް ބުނެދިނީ މަންމަ ތޯހިރާ އެވެ. އެއްވެސް ކުއްޖަކަށް ފޯނެއް ނުދެ އެވެ. ސޯޝަލް މީޑިއާއެއް ބޭނުމެއް ނުކުރެ އެވެ. ލެޕްޓޮޕެއް ވެސް ހޯދައިދެވުނީ އޭލެވެލްއަށް ދިޔުމުންނެވެ. އެވެސް ބޭންކުން ލޯނެއް ނަގައިގެންނެވެ. އަގު ބޮޑެތި ތަކެއްޗަށްވުރެ އެ ދެމަފިރިން ދަރީންނަށް ދޭން ބޭނުންވީ އަގު މަތި އަހްލާގެވެ. އޭގެ ނަތީޖާ އަންނާނީ ފޮނިކޮށްކަން އެމީހުންނަށް ޔަގީންވާތީ އެވެ. ކޮންމެ ވަގުތަކު ނަމާދުކުރެ އެވެ. ޒިކުރުކުރެ އެވެ. މައިންބަފައިން އެކަމަށް ބުނާކަށް ނުޖެހެ އެވެ. ތަރުބިއްޔަތު ކުރީ އެހެންނެވެ.\nގޭތެރޭގައި އިން ކުޑަ އުނދޯންޏެއްގައި އިނދެގެން އެ ވާހަކަތައް އަހުމަދު ކިޔާދެމުންދިޔައިރު އޭނާގެ ދިރިއުޅުން ކޮޅަށް ޖެހުމަށް ކުރި ބުރަ، އެކަނިވެރި ހިތްދަތި ދުވަސްތަކުގެ ވާހަކަތަކުން ބައެއް ފަހަރު ހިމޭންކޮށްލަ އެވެ. އަޅައިގަނެ އެ ވާހަކަތައް ކިޔައިދޭން އުނދަގޫވެ އެވެ. އެ ވަގުތުތަކުގައި ގާތުގައި އިން އަނބިމީހާ، އަހުމަދުގެ ބުރަކަށީގައި ލޯއެއްބާއެކު ފިރުމާލަ އެވެ. އެ ފިރުމުންތަކާއެކު ހިތްވަރު ލިބި ވާހަކައާއެކު ކުރިއަށްދެ އެވެ.މިހެން ކިޔާލަދިނެއްކަމުގައި އެއީ މާ އަސަރުގަދަ ވާހަކަތަކެކެވެ.\nއެ ދެ މަފިރިންވީ ދަރިންނަށް ނަމޫނާއަކަށެވެ. ދީނަށް ލޯބިކުރާ، އެހެންމީހުންނަށް ކަމޭހިތާ، ތައުލީމަށް އިސްކަން ދޭ ބަޔަކަށް އެ ކުދިން ހެދީ އަމަލީ ގޮތުން އެ ސިފަތައް ދެމަފިރިންގެ ހުލުގުން ވެސް ދައްކަމުންނެވެ. އެގޮތަށް ނަމޫނާ ދެއްކުމުން އެ މީހުންވެސް ހިނގަމުންދަނީ ބައްޕަ އާއި މަންމަ ދެއްކި މަގުންނެވެ. ބޭކާރު ގޮތުގައި ބޭރަށް ގޮހެއް ނުހަދަ އެވެ. މަޑުމައިތިރި ބަސްއަހާ ދަރީންތަކެވެ. ކޮންމެ މީހަކު ވެސް އެ ކުދިންނާ ފެނި ބައްދަލުވެއްޖަނަމަ ތަައުރީފު ކުރާނެ އެވެ. އަހުމަދާއި ތޯހިރާއަށް ސާބަސް ދޭނެ އެވެ.\nއިބުރާހިމް އަހުމަދު. އޭނާގެ ފަހަތުން މަންމަ އާއި ބައްޕަ، ކާމިޔާބީގައި ބައިވެރިވަނީ--ފޮޓޯ:އައިވެލް\nމުހައްމަދު މިއަދު ވަޒީފާ އަދާކުރަނީ އެމްއެންޑީއެފްގައި އޭނާއެކު އެކުގައި ކިޔެވި ދައްތަ، ރުހުސަތަކީވެސް ތައުލީމީ ގޮތުން މޮޅު ދަރިވަރެކެވެ. މިއަދު އޭނާވެސް ވަޒީފާ އަދާކުރަނީ މާލޭގަ އެވެ. ދެ ދަރިން މިހާރު ވަޒީފާގައި މާލޭގައި އުޅުކަމުގައިވިޔަސް އެކުދިން ވަގުތުތައް ހޭދަކުރާގޮތް މަންމައަށް ވަގުތުން ވަގުތަށް ކިޔައިދެމުންދެ އެވެ. ތަރުބިއްޔަތަކީ މިއީ ނޫންތޯ އެވެ.\nއިނާމު ދިނުމުގެ ރަސްމިއްޔާތުގައި ތޯހިރާ އާއި އޭނާގެ އަސްލު މަންމައަށް ޝުކުރު އަދާ ކުރަމުން މުހައްމަދު މުހިންމު ވާހަކަތަކެއް ދެއްކި އެވެ.\n"މިއަދު އަޅުގަނޑަށް މި ލިބުނު ކާމިޔާބީއަކީ ހަމައެކަނި އަޅުގަނޑުގެ މަސައްކަތެއް ނޫން، މި ދިގު ދަތި އުނދަގޫ ދަތުރުގައި އަޅުގަނޑާއެކު އެންމެ ގާތުގައި ހުރީ އަޅުގަނޑުގެ މަންމަ އާއި ބައްޕަ، އެއީ އަޅުގަނޑުގެ އެންމެ ފުރަތަމަ މުދައްރިސް، ވެއްޓުނު ވަގުތު ނަގައިދިން އަޅުގަނޑުގެ ދެ ބަތޮލުން، ހެވާ ނުބައި ވަކިކޮށްދިން ދަންމަރު، އެއީ ދުނިޔަވީ ހަޔާތަށް ވުރެ އުހުރަވީ ހަޔާތަށް މަސައްކަތްކުރުމަށް އަޅުގަނޑަށް ދަސްކޮށްދިން އެންމެ ފުރިހަމަ މިސާލު، އަޅުގަނޑުގެ ހަޔާތުގައި މަންމަމެން ވެދެއްވި ގުރުބާނީތަކުގެ އަގުވަޒަނެއް ނުކުރެވޭނެ،" މުހައްމަދު ވާހަކަ ދެއްކި އެވެ.\nއެންމެ ފުރަތަމަ މުދައްރިސުން ކައިރިން އުނގެނި، އެމީހުންނަކީ ހަޔާތުގެ ބަތޮލުން ކަމުގައި ދެކިގެން ފުރާވަރުގެ ދެ ދަރީން މިއަދު ހެވިފައި ތިބިއިރު މީގެ އެންމެ ބޮޑު ފަހުރަކާއި ޝަރަފެއް އޮތީ އަހުމަދާއި ތޯހިރާއަށެވެ. އެމީހުން އޮހޮރުވި ކޮންމެ ދާ ތިއްކަކަށް އެވަނީ އަގު ލިބިފަ އެވެ. އުފުލު ކޮންމެ ވޭނަކަށް އުފާވެރި ކަރުނަ އެވަނީ އޮހޮރިފަ އެވެ. ހަގީގަތުގައި ވެސް ބަތޮލުންނެވެ.\nމި ދެމަފިރިން: ހިލޭ ސާބަހަށް ގައުމީ ހިދުމަތުގައި!\nމިއަހަރު ސްކޫލުތަކުގެ ދެވަނަ ޓާމްގެ ކިޔެވުން އަންނަ އަހަރު ޖެނުއަރީން ޖޫންއަށް\nގާނޫނީ ކޮލަމް: ވިއްކީ ތިމާގެ އަމިއްލަ މިލްކުވެރިކަމުގެ ދަށުގައިވާ އެއްޗެއްތޯ؟


ބަލިވުމުން ޝިފާ ހޯދަން މަސައްކަތްކުރާށެވެ! އެހެނަސް ކަންބޮޑުނުވާށެވެ! އެއީ ފާފަފުއްސަވައި ދަރަޖަ މަތިވެރިކުރައްވަވާ ރަޙްމަތެކެވެ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :6މިނެޓް, 56 ސިކުންތު\nބަލީގެ ސަބަބުން މީހާގެ ދަރަޖަ އުފުއްލެވުން :\nބަލިބަލީގެ ސަބަބުން މީހާގެ ދަރަޖަ ﷲ ތަޢާލާގެ ޙަޟުރަތުގައި އުފުލި އޭނާގެ ކުދިފާފަތައް އެކަމުގެ ސަބަބުން ފުހެވިގެން ދެއެވެ.\nقَالَ رَسُولُ اللهِ صَلَّى اللهُ عَلَيْهِ وَسَلَّمَ: (مَا مِنْ مُسْلِمٍ يُصِيبُهُ أَذًى مِنْ مَرَضٍ، فَمَا سِوَاهُ إِلَّا حَطَّ اللهُ بِهِ سَيِّئَاتِهِ، كَمَا تَحُطُّ الشَّجَرَةُ وَرَقَهَا)\n(2571) صحيح مسلم\nމާނައީ: ރަސޫލުﷲ صَلَّى اللهُ عَلَيْهِ وَسَلَّمَ ޙަދީޘް ކުރައްވާފައިވެއެވެ. "މުސްލިމަކަށް ދަތި އުނދަގޫ މުޞީބާތެއް (ބައްޔެއް، ނޫނީ އެފަދަކަމެއް) ޖެހިއްޖެ ކަމުގައި ވަނީނަމަ، (ވަޔާއެކު) ގަހުން ފަތްތަށް ފައިބައިގެން ދާފަދައިން، ﷲ ތަޢާލާ އޭނާގެ ފާފަތައް ފުއްސަވާދެއްވައެވެ."\nބަލިވުމުން ގިނަގިނައިން ﷲ އަށް ދުޢާ ދަންނަވާ އިސްތިޣްފާރުކުރުން ގިނަކުރަންވާނެއެވެ. މުސްލިމު އަޅާއަށް ބަލީގެ ސަބަބުން އީމާންކަން އިތުރުވެ، އެއިލާހަށް ވަކީލުކުރުން ވަރުގަދަވެ، އެއިލާހުގެ މިންވަރުފުޅަށް ރުހުން، އިހުނަށްވުރެ އިތުރު ވެގެންދާނެއެވެ. އަދި ނަފްސާނީ ބަލިމަޑުކަމާއި ކިބުރުވެރިކަމާއި ދަހިވެތިކަންފަދަ ކަންކަމުން މީހާ ދުރަށް ގެންދާ ކަމެއްކަމުގައި އެކަން ވެގެންދެއެވެ. އަދި ބުއްދިވެރިޔަކީ ބަލިމަޑުކަމަކަށްފަހު އެކަމުން ޢިބުރަތް ޙާސިލުކޮށް އެމީހާގެ ދެދުނިޔެ ފަހި ކޮށްފިމީހާއެވެ. އެމީހެއްގެ ޢަޤީދާ އަށް މުސީބާތެއް ކުރިމަތި ނުވާހާ ހިނދަކު އެމީހަކަށް އޮތީ ސަލާމަތާއި ރައްކާތެރި ކަމެވެ.\nޝިފާ ދެއްވާފަރާތަކީ ﷲ . :\nﷲ ފިޔަވައި ޝިފާ ދެއްވާނެ އެހެން ފަރާތެއް ނުވެއެވެ. އަދި މީހެއްގެ ބަލިމަޑުކަމެއް އުފުއްލަވާނެ އެހެން ފަރާތެއްވެސް ނުވެއެވެ. ރުޤުޔާކުރާ މީހާގެ ރުޤުޔާއާއި އަދި ޑޮކްޓަރާއި، ޑޮކްޓަރީބޭހަކީ، ﷲ ތަޢާލާ ޝިފާދެއްވުމަށް ލައްވާފައިވާ ސަބަބުތަކެކެވެ. އެހެންކަމުން ސަބަބުތަކުގައި ހިފައިގެން ﷲ ހުއްދަކުރައްވާފައިވާ ބޭހުން ބޭސްކުރާށެވެ. ޑޮކްޓަރަކީ ތިބާގެ ބަލިމަޑުކަން ފިލުވާ މީހާކަމަށް ޤަބޫލުނުކުރާށެވެ. އެހެނީ އެމީހަކީ ތިބާފަދަ އިންސާނެކެވެ. އޭނާއަކީ އޭނާގެ ޒާތުގައި މީހަކަށް ގެއްލުމެއްވެސް އަދި މަންފާއެއްވެސް ނުކޮށްދެވޭނެ ފަދަ ހާލެއްގައި ހުރި މީހެކެވެ. އެހެންކަމުން ތިބާ އަށް މަންފާއެއް އަދި ގެއްލުމެއްވެސް ދެވޭނެ ފަރާތަކީ ﷲ ކަމަށްވާހިނދު އެއިލާހަށް ތިބާ ވަކީލުކުރަންޖެހެއެވެ.\n( وَإِذَا مَرِضْتُ فَهُوَ يَشْفِينِ) [الشعراء (80) ]\n"މާނައީ: “އަދި ތިމަން ބަލިވެއްޖެނަމަ، ބަލި ފަސޭހަކުރައްވަނީ، ހަމައެކަލާނގެއެވެ."\nއެއިލާހުގެ މަދަދުވެރިކަން ނުވާނަމަ ކިތަންމެ ފަރުވާއެއްކުރިޔަސް ބަލިފަސޭހަވުމެއް ނުވެއެވެ. ނަބިއްޔާ ޞައްލަ ﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n((وَاعْلَمْ أَنَّ الأُمَّةَ لَوْ اجْتَمَعَتْ عَلَى أَنْ يَنْفَعُوكَ بِشَيْءٍ لَمْ يَنْفَعُوكَ إِلَّا بِشَيْءٍ قَدْ كَتَبَهُ اللَّهُ لَكَ ، وَلَوْ اجْتَمَعُوا عَلَى أَنْ يَضُرُّوكَ بِشَيْءٍ لَمْ يَضُرُّوكَ إِلَّا بِشَيْءٍ قَدْ كَتَبَهُ اللَّهُ عَلَيْكَ)) [جامع العلوم والحكم (1/483) ، وصححه الألباني في “صحيح الترمذي”]\nމާނަ: "އަދި ދަންނާށެވެ. ހަމަކަށަވަރުން، މުޅި އުންމަތް އެކަތިގަނޑަކަށްވެ، ތިބާއަށް މަންފާއެއް ޙާޞިލުކޮށްދޭން އުޅުނަސް، ﷲ ތިބާއަށްޓަކައި ލިޔުއްވައިފައިވާ މަންފާއެއް މެނުވީ އެބައިމީހުންނަކަށް ޙާޞިލުކޮށް ނުދެވޭނެއެވެ. އަދި އެބައިމީހުން އެކަތިގަނޑަކަށްވެ، ތިބާއަށް ގެއްލުމެއް ދިނުމަށް އުޅުނަސް، ﷲ ތިބާގެ މައްޗަށް ލިޔުއްވައިފައިވާ ގެއްލުމެއް ނޫނީ އެބައިމީހުންނަކަށް ނުދެވޭނެއެވެ."\n--އައްޝައިޚް އަޙްމަދު ޚާލިދް


India in Raajje ah 580 ton ge kaaboathakethi dhenee | Mihaaru\nމާލޭ ވިޔަފާރި ބަނދަރުގައި އޮތް ބޯޓަކުން ކާޑުގެ ބާވަތްތައް ބާލަނީ. އިންޑިއާއިން ހަދިޔާކުރި ކާބޯތަކެތީގެ ޝިޕްމަންޓް ވަރަށް އަވަހަށް ގެންނާނެ. ފައިލް ފޮޓޯ/މިހާރު\nއިންޑިއާ އިން ރާއްޖެ އަށް 580 ޓަނުގެ ކާބޯތަކެތި ދެނީ\n10 މެއި 2020 - 20:58 36 comments\nއިންޑިިއާ އިން ރާއްޖެ އަށް ހަދިޔާ ކުރަން ނިންމާފައިވާ 580 ޓަނުގެ ކާބޯތަކެތި ވަރަށް އަވަހަށް ގެންނާނެ ކަމަށް ރާއްްޖޭގައި ހުންނަ އެ ގައުުމުގެ ހައި ކޮމިޝަނުން މިއަދު ބުނެފި އެވެ.\nހައި ކޮމިޝަނުން ނެރުނު ބަޔާނެއްގައި ބުނީ، އިންޑިއާ އިން މި ފަހަރު ގެންނަ އެހީގެ ޝިޕްމަންޓަކީ މިދިޔަ މަހުގެ 20 ގައި ރާއްޖޭގެ ރައީސް އިބްރާހީމް މުހައްމަދު ސޯލިހާއި އިންޑިއާގެ ބޮޑުވަޒީރު ނަރެންދުރާ މޯދީ ފޯނުން ގުޅުއްވައިގެން ކުރެއްވި މަޝްވަރާތަކަށް ފަހު ދެއްވަން ނިންމެވި އެހީގެ ބައެއް ކަމަށެވެ.\nއިންޑިއާގެ ކަނޑުގެ ސިފައިންގެ މަނަވަރު "އައިއެންއެސް ކޭސަރީ" ގައި އެ ޝިޕްމަންޓް ރާއްޖެ އަށް ވަރަށް އަވަހަށް ގެނެސްދޭނެ ކަމަށް އިންޑިއާގެ ސަރުކާރުން ބުންޏެވެ.\nއިންޑިއާ އިން ގެންނަ ޝިޕްމަންޓްގައި ހިމެނެނީ:\n- 200 ޓަނުގެ ހަނޑޫ.\n-140 ޓަނުގެ ގޮދަންފުށް.\n90 ޓަނުގެ ހަކުރު.\n120 ޓަނުގެ ރީނދޫ މުގު.\n26 ޓަނުގެ ފިޔާ.\n14 ޓަނުގެ އަލުވި.\nމި އެހީ އަކީ އިންޑިއާގެ 'އެކިއުރިޓީ އެންޑް ގްރޯތު ފޯ އޯލް' (ސާގަރް) ޑޮކްޓްރިންގެ ދަށުން ސަރަހައްދީ ގައުމުތަކަށް އިންޑިއާ އިން ފޯރުކޮށްދޭ އެހީ އެކެވެ. އެގޮތުން "އައިއެންއެސް ކޭސަރީ" ފުރަތަމަ ދަތުރުގައި ރާއްޖެ އަށް މުދާ ބޭލުމަށް ފަހު މި ސަރަހައްދުގެ އެހެން ގައުމުތަކަށް ދާނެ އެވެ.\nރާއްޖެ އާއި އިންޑިއާ އިން އެއްބަސްވެފައިވާ ގޮތުން، ކޮވިޑް-19 ބަލިމަޑުކަމުގެ ސަބަބުން ދެ ގައުމުގެ ރައްޔިތުންނަށް ކުރިމަތިވެދާނެ ހުރިހާ ކަމަކުން އަރައިގަތުމަށް އެންމެ ފުރިހަމަ ސްޓްރެޓެޖީއަކީ ސަރަހައްދީ ގައުމުތަކުން އަތުގުޅާލައިގެން މަސައްކަތް ކުރުމެވެ.\n"..ކާބޯތަކެތީގެ މި އެހީ އަކީ އިންޑިއާގެ ރައްޔިތުންގެ ފަރާތުން ދިވެހިރާއްޖޭގެ ރައްޔިތުންނަށް މި ބަރަކާތްތެރި ރަމަޟާން މަހުގައި ދެވޭ، ދެ ގައުމުގެ އެކުވެރިކަން ރަމްޒު ކޮށްދޭ ހަދިޔާ އެވެ. އަދި ދެ ގައުމުގެ މެދުގައި ވާ ގާތް ގުޅުމުގެ އިތުރު ހެއްކެކެވެ،" އިންޑިއާގެ ހައި ކޮމިޝަންގެ ބަޔާނުގައި ވެ އެވެ.\nއިންޑިއާ އިން ވަނީ މިދިޔަ ދެ މަސް ދުވަހުގެ ތެރޭގައި އެކި ގޮތްގޮތުން ދރާއްޖެ އަށް އެހީތެރިކަން ފޯރުކޮށްދީފަ އެވެ. ކޮވިޑް-19 އަށް ތައްޔާރު ވުމަށް ސިއްހީ މާހިރުންގެ ޓީމަކާއި ބޭހުގެ ޝިޕްމެންޓްތަށް ފޮނުވުމާއި ވޫހާންގައި ތާށިވެފައި ތިބި ދިވެހިން އަނބުރާ ގެނެސްދިނުން އޭގެ ތެރޭގައި ހިމެނެ އެވެ.\nކޮވިޑް-19ގެ ބަލިމަޑުކަމުން ސަލާމަތް ވުމަށް އިންޑިއާ އިން ބޭނުން ކުރާ އުކުޅުތަކާއި އިލްމު ހިއްސާ ކުރުމަކީ ވެސް އެ ގައުމުން ރާއްޖެ އަށް ވެދޭ އެހީގެ ތެރޭގައި ހިމެނޭ ކަމެކެވެ.\nއިތުރު ލިޔުންތައް ސިއްހަތު އިންޑިއާ ރިލީފް އެއިޑް އިންޑިއާ ހައި ކޮމިޝަން ރާއްޖެ-އިންޑިއާ ސިއްހީ ކުއްލި ނުރައްކަލުގެ ހާލަތު\nއިންޑިއާ އިން 580 ޓަނުގެ ކާބޯތަކެތި ގެނެސްފި\nޕޮޒިޓިވްވި އިންޑިއާގެ 10 މީހުންނަށް ކެއާ ޕެކޭޖު


އެމްޑީޕީ ޕާޓީ ޓިކެޓް އިތުރު ތިން ފަރާތަކަށް ދީފި – Maldivian Democratic Party\n08 މާޗް 2009\nއެމްޑީޕީ ޕާޓީ ޓިކެޓް އިތުރު ތިން ފަރާތަކަށް ދީފި\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި މިހާތަނަށް އެމްޑީޕީ ޕާޓީ ޓިކެޓް ހަމަނުޖެހިވާ5ދާއިރާގެ ތެރެއިން، ރ. އުނގޫފާރު ދާއިރާ އާއި އދ. މަހިބަދޫ ދާއިރާ އަދި ހއ. ކެލާ ދާއިރާއަށް ހޮވުނު ކެންޑިޑޭޓުންނަށް މިއަދު ބޭއްވި އެމްޑީޕީގެ ގައުމީ މަޖިލީހުގެ ބައްދަލުވުމުގައި ޕާޓީ ޓިކެޓް ދެއްވައިފިއެވެ.\nމިއަދު ބޭއްވި ގައުމީ މަޖިލީހުގެ ބައްދަލުވުމުގައި ޕާޓީ ޓިކެޓް ދެއްވާފައިވާ ތިން ފަރާތަކީ މިދިޔަ ހުކުރު ދުވަހު ރ. އުނގޫފާރު ދާއިރާގައި ބޭއްވި ޕްރައިމަރީސް ކާމިޔާބު ކުރެއްވި ރ. އުނގޫފާރު ރިވެލި ޑރ. އަހުމަދު އަޝްރަފް އާއި އދ. މަހިބަދޫ ދާއިރާއަށް ކުރިމަތިލައްވާފައިވާ ޅ. ހިންނަވަރު ދޭލިޔާގެ ރުގިއްޔާ މުހައްމަދު އަދި ހއ. ކެލާ ދާއިރާއަށް ކުރިމަތިލައްވާފައިވާ ހއ. ކެލާ އިރުދޭމާގެ ޒުބޭރު މުހައްމަދުއެވެ.\nމިއަދު ހެނދުނު 11:00 ގައި އެމްޑީޕީ މައި އޮފީހުގައި ބޭއްވި ގައުމީ މަޖިލީހުގެ ބައްދަލުވުމުގައި ހއ. ކެލާ ދާއިރާއަށް އެހެން ކެންޑިޑޭޓަކަށް ޕާޓީ ޓިކެޓް ދެއްވާފައި މިވަނީ އެދާއިރާއަށް ޕާޓީ ޓިކެޓް ދެއްވާފައިވާ ކެންޑިޑޭޓް ކަމުގައިވާ ހ. އުލިގަމުގެ ފުއާދު ގާސިމް އެދާއިރާއަށް ކުރިމަތިލުމަށް ތަނާޒުލްވުމާ ގުޅިގެންނެވެ.\nކުރިއަށް އޮތް ރައްޔިތުންގެ މަޖިލީހުގައި ވާދަކުރުމަށް އެމްޑީޕީގެ ގައުމީ މަޖިލިހުން މިހާތަނަށް 75 ކެންޑިޑޭޓަކަށް ޕާޓީ ޓިކެޓް ދެއްވާފައިވެއެވެ.


In'gireysi boduvazeeru kamuge race Boris Johnson kaamiyaabu kuravvaifi - vNews.mv\nސައިފް އަޒްހަރު 23 July 2019, 18:50\nއިނގިރޭސި ބޮޑުވަޒީރުކަމުގެ ރޭސް ބޮރިސް ޖޯންސަން ކާމިޔާބު ކުރައްވައިފިއެވެ.\nޕާޓީގެ މެމްބަރުންގެ މެދުގައި މިއަދު ނެގި ވޯޓްގައި ވެރިކަންކުރާ ކޮންޒަވޭޓިވް ޕާޓީގެ ލީޑަރުކަމަށް ބޮރިސް ޖޯންސަންގެ އިތުރުން، ވާދަކުރައްވާފައިވަނީ މިހާރުގެ ޚާރިޖީ ވަޒީރު ޖެރެމީ ހަންޓެވެ.\nކޮންޒަވޭޓިވް ޕާޓީގެ މެމްބަރުންގެ މެދުގައި މިއަދު ނެގި ފަހު ބުރުގެ ވޯޓްގައި ބޮރިސް ޖޯންސަންއަށް 92،153 މެމްބަރުންގެ ވޯޓް ލިބިވަޑައި ގެންނެވިއިރު، ޖެރެމީ ހަންޓަށް ލިބިވަޑައިގެންނެވީ 46،656 މެމްބަރުންގެ ވޯޓެވެ.\nކޮންޒަވޭޓިވް ޕާޓީގެ އަސާސީ ގަވާއިދުގައިވާ ގޮތުން ބޮޑުވަޒީރުކަމުގެ މަގާމު ފުރުއްވާނީ ޕާޓީގެ ލީޑަރުކަމުން، ބޮރިސް ޖޯންސަންގެ މި ކާމިޔާބީގެ ސަބަބުން އިނގިރޭސި ބޮޑުވަޒީރުކަމުގެ މަގާމުވެސް އޭނާއަށް މިވަނީ ކަށަވަރުވެފައެވެ.\nޚަބަރު ލިބޭގޮތުގައި، އިނގިރޭސި ބޮޑުވަޒީރުކަމުގެ މަގާމުގައި ވަގުތީގޮތުން މިހާރު ހުންނެވި ތެރީސާ މޭ ރަސްމީގޮތުން މަގާމުން ވަކިވެވަޑައި ގަތުމާއެކު، އިނގިރޭސި އާ ބޮޑުވަޒީރުކަމުގެ މަގާމާ ބޮރިސް ޖޯންސަން މާދަމާ ހަވާލުވެވަޑައި ގަންނަވާނެއެވެ.\nބޮރިސް ޖޯންސަންއަކީ އިނގިރޭސި ސަރުކާރުގެ ކުރީގެ ޚާރިޖީ ވަޒީރުކަން ކުރައްވާފައި ބޭފުޅެކެވެ. އަދި އޭނާއަކީ ވެރިރަށް ލަންޑަންގެ ކުރީގެ މޭޔަރުވެސް މެއެވެ.\nބޮރިސް ޖޯންސަންއަކީ، އިނގިރޭސިވިލާތް އީޔޫއިން ވަކިވުމަށް ވަރަށް ބޮޑަށް ވަކާލާތުކުރައްވައި އަދި އެކަމަށް ކުރިންވެސް މަސައްކަތް ކުރައްވަމުން ގެންދެވި ބޭފުޅެކެވެ.\nކޮންޒަވޭޓިވް ޕާޓީގެ ލީޑަރުކަމާއި، އިނގިރޭސި ބޮޑުވަޒީރު ކަމުގެ މަގާމު ކަށަވަރު ވުމާއެކު ކާމިޔާބީގެ ތަގްރީރުގައި ބޮރިސް ޖޯންސަން ވިދާޅުވީ، މިހާރުވެސް ތާވަލް ކުރެވިފައިވާ ގޮތަށް މިއަހަރުގެ އޮކްޓޫބަރުމަހުގެ 31 ވަނަ ދުވަހު އިނގިރޭސިވިލާތް އިޔޫއިން ވަކިވާނޭ ކަމަށެވެ. އީޔޫއާއެކު އެއްބަސްވުމެއް ނުހެދުނަސް އެކަން ކުރައްވާނޭ ކަމަށް ބޮރިސް ވިދާޅުވިއެވެ.\nއެހެން ނަމަވެސް، އެއްބަސްވުމަކާ ނުލާ އީޔޫއިން ވަކިވުމާ ދެކޮޅު ހައްދަވާނޭ ކަމަށް ކޮންޒަވޭޓިވް ޕާޓީގެ އެތައް މެމްބަރުން ގެންދަވަނީ އިންޒާރު ކުރައްވަމުންނެވެ. އެކަމާ ދެކޮޅު ހެދުމަށްޓަކައި ސަރުކާެރުގެ ތެރެއިން ނުކުންނަވާނޭ ކަމަށްވެސް އެތައް މެމްބަރުން މިއަދުވެސް އިންޒާރު ކުރައްވާފައި ވެއެވެ.\nތަޖުރިބާކާރުން ވިދާޅުވަނީ، އެއްވެސް އެއްބަސްވުމެއް ނެތި އިނގިޜޭސި ވިލާތް އީޔޫއިން ވަކިވެއްޖެނަމަ އިނގިރޭސިވިލާތުގެ އިގްތިސާދަށް ވަރަށް ބޮޑު ނިކަމެތިކަމެއް އަންނާނޭ ކަމަށެވެ.\nއިނގިރޭސި ބޮޑުވަޒީރުކަމުގެ މަގާމު ބޮރިސް ޖޯންސަންއަށް ކަށަވަރު ވުމާއެކު ދުނިޔޭގެ ލީޑަރުން ގެންދަވަނީ އޭނާއަށް މަރްހަބާ ވިދާޅުވަމުންނެވެ.\nއެމެރިކާގެ ރައީސް ޑޮނަލްޑް ޓްރަމްޕް ކުރެއްވި ޓްވީޓެއްގައި ބޮރިސް ޖޯންސަންއަށް ތައުރީފްކުރައްވައި ވިދާޅުވެފައިވަނީ "އޭނާއަކީ ވަރަށް ރަނގަޅު ބޭފުޅަކަށް ވާނޭ" ކަމަށެވެ.\nއީރާނުގެ ޚާރިޖީ ވަޒީރު މުހަންމަދު ޖަވާދު ޒާރިފްވެސް ވަނީ ބޮރިސް ހޯއްދެވި ކާމިޔާބީއަށް މަރްހަބާ ވިދާޅުވެފައެވެ.


ފެށުން 47\nޔަޢުޤޫބުގެފާނު ޖާސާންގައި ވަޒަންވެރިވުން\n1 އެއަށް ފަހު، ޔޫސުފުގެފާނު މިޞްރުގެ ރަސްގެފާނުގެ އަރިހަށް ވަޑައިގެން މިފަދައިން ދެންނެވިއެވެ. ”އަޅުގަނޑުގެ ބައްޕައާއި އެންމެހާ އަޚުން ކަންޢާނުން މިޞްރަށް ވަޑައިގެންފި. އަދި އެބައިމީހުންނާއި އެކުގައި އެބައިމީހުންގެ ގެރި ބަކަރިތަކާއި އެބައިމީހުންނަށް މިލްކުވެގެންވީ ހުރިހާ ތަކެއްޗެއް ވެސް ގެނައި. މިހާރު އެބައިމީހުން ތިބީ ޖާސާންގަ.“2ހަމައެއާއި އެކުގައި ރަސްގެފާނަށް ތަޢާރަފް ކޮށްދެއްވުމަށް ޓަކައި ޔޫސުފުގެފާނު އެކަލޭގެފާނުގެ ބޭބެއިންގެ ތެރެއިން ފަސް މީހަކު ހޮއްވެވިއެވެ.\n3 ޔޫސުފުގެފާނުގެ އަޚުންގެ ގާތުގައި ރަސްގެފާނު މިފަދައިން އެއްސެވިއެވެ. ”ތިޔަބައިމީހުން ކައިބޮއި އުޅުމަށް ކުރާ މަސައްކަތަކީ ކޮބައިތަ؟“\nއެބައިމީހުން ރަސްގެފާނަށް މިފަދައިން ޖަވާބު ދެއްވިއެވެ. ”އަޅުގަނޑުމެންނަކީ އަޅުގަނޑުމެންގެ ކާބަފައިން ފަދައިން ކަންބަޅި ބަކަރި ހުއިހައްޕަމުން ގެންދާ ބަޔަކީމު.4އަޅުގަނޑުމެން މިރަށަށް މިއައީ އަޅުގަނޑުމެންގެ ޖަނަވާރުތަކަށް ކާންދޭނޭ ވިނަ ކަންޢާނުން ލިބެން ނެތުމުން މި ރަށުގައި ދިރިއުޅުމަށް ޓަކައި. އެ ރަށަށް ކުރިމަތިވެފައިވީ ތަދުމަޑުކަން ވަނީ އިންތިހާއަށް ގޮސްފަ. ވީމާ، އަޅުގަނޑުމެން ޖާސާންގައި ދިރިއުޅުމުގެ ހުއްދަ ދެއްވާ.“\n5 އެހިނދު ރަސްގެފާނު ޔޫސުފުގެފާނަށް މިފަދައިން ދެންނެވިއެވެ. ”ތިބާގެ ބަފައިކަލުންނާއި އަޚުން، ތިބާގެ ގާތަށް އައިހިނދު6އެބައިމީހުން މިޞްރުގައި ދިރިއުޅޭނޭ ތަނެއް ޚިޔާރު ކުރައްވައި އެބައިމީހުންނަށް ދެއްވުމަކީ ތިބާ ކުރަން ޖެހެނޭ ކަމެއް. އަދި މިޞްރުގެ އެންމެ ރަނގަޅު ހިސާބު ކަމުގައިވާ ޖާސާންގައި ދިރިއުޅުމަށް އެމީހުންނަށް ބިން ދީ. އަދި އޭގެތެރެއިން ހުއިހެއްޕުމުގެ މަސައްކަތަށް އެންމެ އެކަށޭނަ ފަރާތްތަކަށް އަހަރެންގެ ކަންބަޅިތަކާއި ނަޢަމްސޫފިތައް ބެލެހުއްޓުން ވެސް ޙަވާލުކުރޭ.“\n7 އޭގެފަހުގައި ޔޫސުފުގެފާނު އެކަލޭގެފާނުގެ ބަފައިކަލުން، ޔަޢުޤޫބުގެފާނު މިޞްރުގެ ރަސްގެފާނަށް ތަޢާރަފް ކޮށްދެއްވިއެވެ. އަދި ޔަޢުޤޫބުގެފާނު މިޞްރުގެ ރަސްގެފާނަށް ބަރަކާތް ލެއްވުމަށް އެދި ދުޢާ ކުރެއްވިއެވެ.\n8 އެއަށް ފަހު ފިރުޢައުނު ޔަޢުޤޫބުގެފާނުގެ އަރިހުން މިފަދައިން ސުވާލު ކުރެއްވިއެވެ. ”ތިބާގެ އުމުރުން ކިހާ ދުވަހެއް ވެއްޖެތަ؟“\n9 ޔަޢުޤޫބުގެފާނު ފިރުޢައުނަށް މިފަދައިން ދެންނެވިއެވެ. ”އަހަރެންގެ އުމުރުން މިހާރު ސަތޭކަ ތިރީސް އަހަރު. އަހަރެންގެ މުޅި އުމުރު ހޭދަވެ ގޮސްފައި މިވަނީ އެއްތަނުން އަނެއްތަނަށް ދިއުމުގައި. އަހަރެންގެ ކާބަފައިން ފަދައިން އަހަރެންގެ އުމުރު ދިގެއް ނޫން. އެއީ އަހަރެންގެ ދިރިއުޅުން ވަނީ އެތައް ވޭނަކާއި ހިތާމައަކުން ފުރިފައި.“ 10 އެއަށް ފަހު، ޔަޢުޤޫބުގެފާނު ރަސްގެފާނަށް ބަރަކާތް ލެއްވުމަށް އެދި ދުޢާކުރެއްވުމަށް ފަހު އެތަނުން ވަޑައިގަތެވެ.\n11 ރަސްގެފާނު އިރުޝާދު ދެއްވި ފަދައިން ޔޫސުފުގެފާނު، އެކަލޭގެފާނުގެ ބަފައިކަލުންނާއި އެންމެހާ އަޚުންނަށް މިޞްރުގެ އެންމެ ރަނގަޅު ހިސާބު ކަމުގައިވާ ރަޢަމްސީސްގެ ސަރަޙައްދާއި ކައިރިން ބިން ދެއްވިއެވެ. 12 ހަމައެހެންމެ، ޔޫސުފުގެފާނު އެކަލޭގެފާނުގެ ބަފައިކަލުންނާއި އަދި އެކަލޭގެފާނުގެ އަޚުންނަށާއި އަދި އެބައިމީހުންނާއި އެކުގައިވީ އެންމެތަކުންނަށް ބޭނުންވާނޭ ކާބޯތަކެތިވެސް ދެއްވިއެވެ.\nމިޞްރުގައި ތަދުމަޑުކަން އިންތިހާގައި\n13 މިޞްރަށް ދިމާވެފައިވީ ތަދުމަޑުކަން ދުވަހެއް ދުވަހަކަށް ދިޔައީ ގޯސްވަމުންނެވެ. އަދި މުޅި ރަށުގައި ކާނޭ އެއްވެސް އެއްޗެއް ނެތެވެ. ވުމާއެކު ކަންޢާނުއާއި އަދި މިޞްރުގެ އަހުލުވެރިން ވަނީ ވަރަށް ނިކަމެތިވެފައެވެ. 14 މީސްތަކުން އެބައިމީހުން ގަތް ގޮވާމަށް އަގު އަދާ ކުރިއެވެ. ވުމާއެކު އެ ހުރިހާ ފައިސާއެއް ޔޫސުފުގެފާނު އެއްކުރައްވައި އެ ފައިސާތައް މިޞްރުގެ ރަސްގެފާނުގެ ގަނޑުވަރަށް ގެންދެވިއެވެ. 15 އެންމެފަހުން މިޞްރާއި ކަންޢާނުގެ މީހުންގެ އަތުގައިވީ އެންމެހާ ފައިސާއެއް ހުސްވެ ދިޔައެވެ. ވުމާއެކު، އެބައިމީހުން ޔޫސުފުގެފާނުގެ އަރިހަށް ގޮސް މިފަދައިން ދެންނެވިއެވެ. ”އަޅުގަނޑުމެންނަށް ކާނޭ އެއްޗެއް ދެއްވާ. އަޅުގަނޑުމެންގެ އަތުގައިވީ އެންމެހާ ފައިސާއެއް ހުސްވެއްޖެ. އަޅުގަނޑުމެންނަށް ކާނޭ އެއްޗެއް ނުލިބިއްޖެނަމަ، ކަލޭގެފާނުގެ ކުރިފުޅުމަތީ މިތަނުގައި އަޅުގަނޑުމެން މަރުވެދާނެ.“\n16 ޔޫސުފުގެފާނު ޖަވާބުގައި މިފަދައިން ވިދާޅުވިއެވެ. ”ތިޔަބައިމީހުންގެ އަތުގައި ފައިސާ ނެތްކަމުގައިވާނަމަ، ތިޔަބައިމީހުންގެ ޖަނަވާރުތައް އަހަރެންނަށް ދީ. އަދި އޭގެ ބަދަލުގައި ތިޔަބައިމީހުންނަށް އަހަރެން ކާނާ ދޭނަމު.“ 17 ވީމާ، މީސްތަކުން އެބައިމީހުންގެ ޖަނަވާރުތައް ޔޫސުފުގެފާނުގެ އަރިހަށް ގެނައެވެ. އަދި އެކަލޭގެފާނު އެބައިމީހުންގެ އަސްތަކާއި، ކަންބަޅިތަކާއި، ބަކަރިތަކާއި، ނަޢަމްސޫފިތަކާއި އަދި ހިމާރުތައް ނެންގެވުމަށް ފަހު އެ ތަކެތީގެ ބަދަލުގައި އެ އަހަރު އެބައިމީހުންނަށް ކާނާ ދެއްވިއެވެ.\n18 ޖެހިގެން އައި އަހަރު އެބައިމީހުން އެކަލޭގެފާނުގެ އަރިހަށް އައިސް މިފަދައިން ދެންނެވިއެވެ. ”އަޅުގަނޑުމެން އެއްވެސް ކަމެއް ކަލޭގެފާނަށް ވަންހަނާ ނުކުރަމު. އަޅުގަނޑުމެންގެ މިލްކުގައިވީ ފައިސާ އާއި އަދި އެންމެހާ ޖަނަވާރުތައްވެސް ވަނީ ކަލޭގެފާނުގެ އަތްޕުޅުގައި. އަޅުގަނޑުމެންގެ އަތުގައި އަޅުގަނޑުމެންގެ ހަށިގަނޑާއި އަޅުގަނޑުމެންނަށް ލިބިފައިވީ ބިން ފިޔަވައި އިތުރު އެއްވެސް އެއްޗެއް ނުމެނެތްމެ. 19 ކަލޭގެފާނުގެ ކުރިފުޅުމަތީގައި އަޅުގަނޑުމެންނާއި އަދި އަޅުގަނޑުމެންގެ ބިން ފަނާވެ ދާންވީ ކީއްވެގެންތޯ؟ އަޅުގަނޑުމެންނާއި އަޅުގަނޑުމެންގެ ބިން ބައްލަވައިގެންނެވުމަށް ފަހު، އޭގެބަދަލުގައި އަޅުގަނޑުމެންނަށް ކާނޭ އެއްޗެއް ދެއްވާ. އަދި އަޅުގަނޑުމެންގެ ބިމާއި އެކު އަޅުގަނޑުމެން ފިރުޢައުނުގެ އަޅުންގެ ގޮތުގައި ވާނަމު. އަޅުގަނޑުމެންނަށް މުޑުވައް ކުރާނެ އޮއްކޮޅެއް ދެއްވާ. އޭރުން އަޅުގަނޑުމެންގެ ބިންތައް ހިކިވެ، ވީރާނާ ނުވާނެމެ.“\n20 މިޞްރުގައިވާ އެންމެހާ ބިންތައް ރަސްގެފާނަށް ޓަކައި ޔޫސުފުގެފާނު ބައްލަވައިގަތެވެ. ތަދުމަޑުކަން އިންތިހާގައި ވުމުގެ ސަބަބުން މިޞްރުގެ ކޮންމެ މީހަކަށް ލިބިފައިވީ ބިން ޔޫސުފުގެފާނަށް ވިއްކާލެއްވުމަށް މަޖުބޫރުވިއެވެ. އެގޮތުން އެ ހުރިހާ ބިމަކީ ރަސްގެފާނުގެ ބިން ކަމުގައި ވިއެވެ. 21 އަދި މިޞްރުގެ އެންމެހާ މީސްތަކުންނީ ފިރުޢައުނުގެ އަޅުން ކަމުގައި ޔޫސުފުގެފާނު ހަމަޖެއްސެވިއެވެ. 22 ހަމައެކަނި އެކަލޭގެފާނު ބައްލަވައި ނުގަންނަވާ ބިންތަކަކީ ފާދިރީންގެ މިލްކުވެގެންވީ ބިންތަކެވެ. އެހެނީ އެ ފާދިރީން އެމީހުންގެ ބިންތައް ވިއްކާލާކަށެއް ބޭނުމެއް ނުވެއެވެ. އެހެނީ ރަސްގެފާނު އެބައިމީހުންނަށް އުޖޫރަ ދެއްވައެވެ. ވީމާ، އެބައިމީހުންގެ އަތުގައި ކާބޯތަކެތި ގަންނާނެ ފައިސާ ހުރެއެވެ.\n23 ޔޫސުފުގެފާނު މީސްތަކުންނަށް މިފަދައިން ވިދާޅުވިއެވެ. ”އަހަރެން ތިޔަބައިމީހުންނާއި ތިޔަބައިމީހުންގެ ބިންތައް ގަނެ ރަސްގެފާނަށް ވެދުން ކޮށްފީމު. ވީމާ، ތިޔަބައިމީހުންގެ ބިންތަކުގައި ގޮވާން ކުރުމަށް ޓަކައި މުޑުވައް ކުރާނޭ އޮއްތައް އަހަރެން ދޭނަން. 24 އެ ދަނޑުތަކުން ގޮވާން ކަނޑާ ހިނދު އޭގެ ފަސްބައިކުޅަ އެއްބައި ރަސްގެފާނަށް ދޭންޖެހޭނެ. އަނެއް ފަސްބައިކުޅަ ހަތަރުބައި ތިޔަބައިމީހުން ނަގާ. އެއިން ތިޔަބައިމީހުން ގޮވާން އިންދުމަށާއި އަދި ތިޔަބައިމީހުންނާއި ތިޔަބައިމީހުންގެ ޢާއިލާ ތަކާއި ތިޔަބައިމީހުންގެ ކުޑަކުދިން ކެއުމަށް ބޭނުން ކުރޭ.“\n25 އެ މީސްތަކުން މިފަދައިން ބުންޏެވެ. ”ކަލޭގެފާނު އަޅުގަނޑުމެންގެ ފުރާނަ ސަލާމަތް ކުރައްވައިފި. ހަމައެހެންމެ ރަސްގެފާނުގެ އަޅުންގެ ގޮތުގައި އަޅުގަނޑުމެން ވުމުން އުފާވަމު.“\n26 ވީމާ، މިޞްރުގައި ޔޫސުފުގެފާނު ޤާނޫނެއް ހެއްދެވިއެވެ. އެ ޤާނޫނު މިއަދާއި ހަމައަށް ވެސް ދެމިގެންވެއެވެ. އެއީ އެ ޤައުމުގައިވާ އެންމެހާ ތަކެތީގެ ފަސްބައިކުޅަ އެއްބަޔަކީ ރަސްގެފާނަށް މިލްކުވެގެންވާ ތަކެތި ކަމުގައެވެ. ހަމައެކަނި ރަސްގެފާނަށް ލިބިގެންނުވާ ބިމަކީ ފާދިރީންގެ ބިންތަކެވެ.\nޔަޢުޤޫބުގެފާނުގެ އެންމެފަހު ވަސިއްޔަތް\n27 މިޞްރުގެ ސަރަޙައްދެއް ކަމުގައިވާ ޖާސާންގައި ބަނީއިސްރާއީލުގެ މީހުން ދިރިއުޅެމުން ގެންދިޔައެވެ. އަދި ދުވަހެއް ދުވަހަކަށް އެމީހުންގެ މެދުގައި ތަނަވަސްކަން އިތުރުވެ އަދި އެބައިމީހުންގެ އާބާދީ އިތުރުވަމުން ދިޔައެވެ.\n28 ޔަޢުޤޫބުގެފާނު މިޞްރަށް ވަޑައިގެންނެވިފަހުން ސަތާރަ އަހަރު ދުނިޔޭގައި ހުންނެވުމަށް ފަހު، އެކަލޭގެފާނު އަވަހާރަވީ އުމުރުފުޅުން 147 އަހަރުގައެވެ. 29 އިސްރާއީލުގެފާނަށް، (ޔަޢުޤޫބުގެފާނަށް) އެކަލޭގެފާނު އަވަހާރަވުމާއި ކައިރިވެއްޖެކަން އެނގިވަޑައިގެން އެކަލޭގެފާނުގެ ދަރިކަލުން ޔޫސުފުގެފާނު ގެންނަވާ މިފަދައިން ވިދާޅުވިއެވެ. ”ތިބާ އަހަރެންދެކެ ލޯބިވާނަމަ އަހަރެންގެ ފައިގެ ފަލަމަސްގަނޑުގެ ދަށުގައި އަތް ޖައްސައި އަހަރެން މިޞްރުގައި ވަޅުނުލުމަށް ހުވައި ކުރޭ. 30 އަހަރެން ނިޔާވުމުން އަހަރެން މިޞްރުން ބޭރަށް ގެންގޮސް އަހަރެންގެ ކާބަފައިން ފަސްދާނު ލެވިފައިވީ ތަނުގައި އަހަރެން ވަޅުލައިދީ.“\nޔޫސުފުގެފާނު ޖަވާބުގައި މިފަދައިން ވިދާޅުވިއެވެ. ”ތިޔަ ވިދާޅުވި ފަދައިން އަހަރެން އަމަލު ކުރާނަމު.“\n31 އެއަށްފަހު ޔަޢުޤޫބުގެފާނު މިފަދައިން ވިދާޅުވިއެވެ. ”އެފަދައިން ކަންތައް ކުރާނެ ކަމުގައި އަހަރެންގެ ކުރިމަތީގައި ހުވާކުރޭ.“ އެހިނދު އެފަދައިން ކަންތައް ކުރައްވާނެ ކަމުގައި ވިދާޅުވެ ޔޫސުފުގެފާނު ހުވާ ކުރެއްވިއެވެ. އަދި އިސްރާއީލުގެފާނު އެކަލޭގެފާނު ހިންގަވަން ގެންގުޅުއްވި އަސާކޮޅުގައި ހިއްޕަވާ ތެދުވެވަޑައިގެން މާތްރަސްކަލާނގެ ކިބަފުޅަށް ކުރުނީސް ކުރައްވައި އަޅުކަންކުރެއްވިއެވެ.


Ithubaaraai Rakaatheri kamaaeku Kuni Ukaalan WAMCO ge 'CAPS' - One Online\nއިތުބާރާއި ރައްކާތެރިކަމާއެކު ކުނި އުކާލަން ވެމްކޯގެ "ކެޕްސް"\nކުރީގައި ނަމަ ގެއެއްގައި އެއްލާލަން ބޭނުންވާ އެއްޗެއް ނުވަތަ ގިނަ އަދަދެއްގެ ކުނި އެއްފަހަރާ އުކާލަން ބޭނުންނަމަ ޕިކަޕަކަށް ކުނި އަރުވައި، ޑްރައިވަރަށް ފައިސާ ދިނީމަ އެ އުކުނީއެވެ. ބޮލުން އެކަން ދިޔައީއެވެ. ނަމަވެސް ކުނި ގެންދަނީ ކޮންތާކަށްތޯ އާއި ގެންދަނީ ރައްކާތެރި ކަމާއެކުގައިތޯ ބަލާ ބަޔަކު ނޫޅެއެވެ.\nއަމިއްލަ މީހާގެ ފަސޭހައަށް ކުރަމުންދިޔަ އެކަމުން އާންމުންނަށް ބޮޑެތި ނުރައްކަލާ ގިނަ އުދަނގުލާ ކުރިމަތިވަމުންދިޔަ އެވެ. ރައްޔިތުން ކުރަމުންދިޔަ ޝަކުވާ ގިނަވިއެވެ. ނަތީޖާއަކަށްވީ އެކަމުގެ ފަސޭހަ ހައްލެއް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ފޯރުކޮށްދޭން ފެށުމެވެ. އެއީ ވެމްކޯގެ ކޯލް އެންޑް ޕިކްއަޕް ސާވިސް (ކެޕްސް) އަދި ކެޕްސް ލައިޓްގެ ހިދުމަތެވެ.\nގިނަ އަދަދެއްގެ ކުނި އެއްފަހަރާ އުކާލަން ކެޕްސް\nސީއެންޑީ ވޭސްޓް ނުވަތަ ގިނަ އަދަދެއްގެ ކުނި އެއްފަހަރާ އުކާލަން ބޭނުންނަމަ ގުޅަންވީ ހިދުމަތަކީ ވެމްކޯގެ ކެޕްސްގެ ހިދުމަތެވެ. ހިދުމަތް ހޯދުމަށް 1666 އަށް ގުޅުއްވާ ނަން ނޯޓް ކުރުމުން ހަފްތާގެ ކޮންމެ ދުވަހަކު ވެސް އެ ހިދުމަތް ހޯއްދެވޭނެއެވެ.\nކެޕްސް އަދި ކެޕްސް ލައިޓްގެ ހިދުމަތް ދިނުމުގައި ވެމްކޯގެ ހަތަރު ސައިޒެއްގެ ޕިކަޕެއް ހަރަކާތްތެރިވެއެވެ. އެއީ 350 ކިލޯގެ ޕިކަޕާއި 1.5 ޓަނުގެ ޕިކަޕާއި2ޓަނު އަދި4ޓަނުގެ ޕިކަޕެވެ.\nއެގޮތުން 350 ކިލޯގެ ޕިކަޕަކަށް 250 ރުފިޔާ ނަގާއިރު، 1.5 ތަނުގެ ޕިކަޕަކަށް ނަގަނީ 550 ރުފިޔާއެވެ. ދެ ޓަނުގެ ޕިކަޕަކަށް 750 އަދި ހަތަރު ޓަނުގެ ޕިކަޕަކަށް 950 ރުފިޔާ ޗާޖު ކުރެއެވެ. މި އަގުތަކަކީ ޖީއެސްޓީގެ ގޮތުގައި ނަގާ ހަ ޕަސެންޓް އަދި ޓްރާންސްފާ ކުރުމުގެ ފީ އާއެކުއެވެ.\nބަރު އަދި ބޮޑެތި ކުނިތަކަށް ކެޕްސް ލައިޓް\nކެޕްސް ލައިޓްގެ ހިދުމަތަކީ ގޭބިސީތަކުން ކުނި ނެގުމުގެ ހިދުމަތުގެ ތެރެއިން ނެގުމަށް ހަމަޖެހިފައިނުވާ ބޮޑެތި އަދި ބަރު ކުނި ވަކިން އެއްލާލަން ބޭނުންނަމަ ބޭނުން ކުރަންވީ ހިދުމަތެވެ. ކޮންމެ ހަފްތާއެއްގެ އަންގާރަ، ހުކުރު އަދި ހޮނިހިރު ފޯރުކޮށްދޭ އެ ހިދުމަތަށް ރަޖިސްޓްރީ ކުރުމުގެ ފުރުސަތު ހަފްތާގެ ކޮންމެ ދުވަހަކު ވެސް ހުޅުވާލާފައިވާއިރު، ދެ ފަރާތް އެއްބަސްވާ ތާރީހަކަށް ހިދުމަތް ފޯރުކޮށްދިނުމަށް ބުކިން ހެއްދޭނެއެވެ.\nއަދި އޮތް ފަސޭހައަކީ އެއްބަސްވެފައިވާ ތާރީހުގައި ހިދުމަތް ފޯރުކޮށްދިނުމަށް ވެމްކޯގެ މުވައްޒަފުން ޒިޔާރަތް ކުރުމުގެ 30 މިނެޓް ކުރިން ކަސްޓަމަރަށް ވެމްކޯއިން ގުޅާނެއެވެ. ކެޕްސް ލައިޓުގެ ހިދުމަތުގެ އަގު ކަނޑައެޅިފައިވަނީ އުކާލާ އައިޓާމުގެ ބޮޑު/ ބަރު މިނަށް ބަލައިގެން 25 ރުފިޔާ އާއި 50 ރުފިޔާ އަދި 75 ރުފިޔާގެ ރޭޓުންނެވެ.


Rizma ge busybook: Kuda kudhin screen aa dhuru kureveyne molhu gotheh!\nރިޒްމާ އަދި އޭނާ ތައްޔާރުކޮށްފައިވާ ބައެއް ތަކެތި--\n14 އޮކްޓޯބަރ 20193ކޮމެންޓް\nކުޑަކުދިން މާ ގިނައިރު ސްކްރީނާ ދިމާލަށް ބެލުމުގައި ވަގުތު ހޭދަ ކުރުމަކީ އެކި ގޮތްގޮތުން އެ ކުދިންނަށް ގެއްލުން ހުރި ކަމެކެވެ. ނަމަވެސް ކުދިން މަޑުން ބޭތިއްބުމަށްޓަކާ ފޯނެއް ނުވަތަ ޓެބްލެޓެއް ދީފައި ވަރަށް ގިނަ މީހުން ބައިތިއްބަ އެވެ. މަންމައެއްގެ ހައިސިއްޔަތުން، މިކަަމަށް ހައްލެއް ހޯދުމަށްޓަކާ ރިޒްމާ އުފައްދަނީ "ކުއައިޓްބުކް" ނުވަތަ "ބިޒީބުކް" އެވެ.\nމިއީ ފެލްޓްޕޭޕަރާއި ފޮއްޗާއި ކަރުދާސް އަދި ރިބަނާއި ރޭނދާ ފަދަ ތަކެތި ބޭނުންކޮށްގެން ތައްޔާރު ކުރާ އެއްޗެކެވެ. ކަވި މަަސައްކަތެއް ނަމަވެސް ރިޒްމާ ބުނާ ގޮތުން މިއީ ވަރަށް ޝައުގުވެރި މަަސައްކަތެކެވެ. ތުއްތު ކުދިންނަށް ހާއްސަކޮށްގެން ތައްޔާރު ކުރާ މި ފޮތުގެ އިތުރުން ވެސް، ޕެންސިލްކޭސް އަދި ކުޅޭ އެއްޗެހި ފެލްޓްޕޭޕަރާއި ފޮތި ބޭނުންކޮށްގެން ރިޒްމާ ތައްޔާރު ކުރެއެވެ.\nރިޒްމާ ހަދާފައިވާ ޕެންސިލްކޭހެއް--\nރިޒްމާ ސީއެންއެމްއަށް ކިޔައިދިން ގޮތުގައި މި މަަސައްކަތް ފެށުނީ، މަންމައަކު އެދުނު އެދުމެއްގެ މަތިން ތަޖުރިބާއަކަށް އެއް ފޮތް ހަދާލުމުން ލިބުނު ތަރުހީބުގެ ސަބަބުންނެވެ. މިހާރު މި މަސައްކަތް ކުރާތާ އަހަރެއްހާ ދުވަސްވެފައި ވާއިރު ރިޒްމާ ބުނި ގޮތުގައި ވިޔަފާރީގެ ގޮތުން ބަލާއިރު ވެސް މިއީ ފުދޭ ވަރަކަށް ފައިދާވާ ކަމެކެވެ.\nރިޒްމާ މި ތަކެތި ތައްޔާރު ކުރަނީ އޯޑަރު ދިނީމާ އެމީހަކު ބޭނުން ގޮތަކަށެވެ. އެ ކުއްޖަކު އެންމެ ކުޅޭ ހިތްވާ ކަހަލަ ގޮތަކަށެވެ.\nމިގޮތަށް ފޮތް ތައްޔާރު ކުރަނީ ކުދިންގެ އެކި ހުނަރުތައް ތަރައްގީ ކުރުމަށް އެހީވެދޭ ގޮތަށް ކަމުގައި ރިޒްމާ ބުންޏެވެ. އެކި ބައްޓަންތައް ދަސްކުރުމާއި، އަކުރުތައް ވަކި ކުރަން އެނގުމާއި، ފޮރުވިފައި ހުންނަ އެއްޗެހި ހޯދުމާއި، އެކި ކުލަ ވަކި ކުރަން ދަސްވުމާއި އިނގިލީގައި ލައްވާ ޕަޕެޓް ވެސް މީގެ ތެރޭގައި ހިމެނެ އެވެ. މިއީ ކުދިންނަށް ވަރަށް ޝައުގުވެރި އެއްޗަަކަށް ވެސް ވަނީ ވެފަ އެވެ.\nކުރިން ރިޒްމާއަކީ ޓީޗަރެއް ނަމަވެސް ތިން ކުދިން ލިބުމުން، ކުދިންގެ ކަންތަކުގައި ބުރަކޮށް ގޭތެރޭގައި އުޅެމުން މިފަދަ ހުނަރެއްގެ ބޭނުން ހިފާ، ކުޑަކުދިންނާއި ބެލެނިވެރިނަށް ބޭނުންތެރި އުފެއްދުމެއް އުފެއްދުމަކީ ރިޒްމާ ހުސްގަޑީގައި ކުރާ ކަމެކެވެ. ރިޒްމާގެ މި އުފެއްދުން އިންސްޓަގްރާމާއި ފޭސްބުކްގެ "އަވަ ކްރާފްޓް" ޕޭޖުން އޯޑަރު ކުރެވެ އެވެ.\nރިޒްމާގެ މި މަސައްކަތަކީ މިފަދަ އެހެން މަންމައިންނަށް، ގޭގައި ތިބެގެން އުފެންދުންތެރި ކަމެއް ކުރުމަށް ލިބޭނެ ހިތްވަރަކަށް ވާނެ އެވެ. ސީއެންއެމްއިން ރިޒްމާގެ މި މަަސައްކަތަށް ކުރިއެރުން އެދެމެވެ.\nމީހުން ކުޑަކުދިން ފޭޑި\nވައިކަރަދޫ އަންހެނުން ނަކީ ފިސާރި މުރާލި ބައެއް.\nމާޝާﷲ. ރިޒޫގެ ތިޔަ މަސަައްކަތުގައި މާތްﷲ ބަރަކާތް ލައްވާށި. އާމީން.